               EUROPOS KOMISIJA
            Briuselis, 2019 06 24
            COM(2019) 296 final/2 – DOWNGRADED on 16.7.2019
            2019/0141(NLE)
            Pasiūlymas
            TARYBOS SPRENDIMAS
            dėl Susitarimo su Jungtinėmis Amerikos Valstijomis dėl tarifinės kvotos, nustatytos 2009 m. liepos 13 d. Reglamentu (EB) Nr. 617/2009, kuriuo leidžiama pradėti naudoti aukštos kokybės galvijienos autonominę importo tarifų kvotą, dalies skyrimo Jungtinėms Valstijoms pasirašymo Europos Sąjungos vardu

               AIŠKINAMASIS MEMORANDUMAS

               1.PASIŪLYMO APLINKYBĖS

               •Pasiūlymo pagrindimas ir tikslai

                  Tarybos reglamentu (EB) Nr. 617/2009 Europos Sąjunga leido pradėti naudoti aukštos kokybės galvijienos metinę tarifinę kvotą
                     1
                  , laikydamasi Europos Komisijos ir Jungtinių Valstijų susitarimo memorandumo bei atnaujintos jo redakcijos – 2013 m. spalio 21 d. Atnaujinto susitarimo memorandumo su Jungtinėmis Amerikos Valstijomis dėl galvijienos iš galvijų, kuriuos auginant nebuvo naudoti tam tikri augimą skatinantys hormonai, importo ir dėl Jungtinių Valstijų kai kuriems Europos Sąjungos produktams taikomų padidintų muito tarifų
                     2
                  . 2014 m. balandžio 14 d. Atnaujintą susitarimo memorandumą Sąjunga ir Jungtinės Valstijos pateikė Pasaulio prekybos organizacijos (toliau – PPO) ginčų sprendimo tarybai. Jame pateikiamos PPO ginčo byloje „EB – su mėsa ir mėsos produktais susijusios priemonės (hormonai)“ (DS26) (toliau – byla „EB – hormonai“) sprendimo gairės.

                  2016 m. gruodžio mėn. Jungtinės Valstijos, atsižvelgdamos į ginčą byloje DS26, ėmėsi veiksmų siekdamos tam tikriems ES produktams iš naujo nustatyti padidintus muito tarifus. Procedūra, kuria iš naujo nustatomas muito tarifas, pradėta gavus JAV galvijienos sektoriaus subjektų, išreiškusių susirūpinimą dėl tarifinės kvotos taikymo, prašymą.

                  Siekdamos, kad padidinti muito tarifai tam tikriems ES produktams nebūtų iš naujo nustatyti, Europos Sąjunga ir Jungtinės Valstijos, vadovaudamosi Atnaujinto susitarimo memorandumo IV straipsnio 1 dalies b punktu, surengė konsultacijas dėl to memorandumo veikimo, per kurias Jungtinės Valstijos paprašė skirti pagal tą memorandumą leistos pradėti naudoti tarifinės kvotos dalį.

                  Sąjunga yra suinteresuota Jungtinėms Valstijoms skirti tarifinės kvotos dalį, kad abi Susitariančiosios Šalys galiausiai galėtų priimti abi puses tenkinantį PPO ginčo byloje DS26 sprendimą ir apie jį pranešti PPO ginčų sprendimo tarybai.

                  2018 m. spalio 19 d. Taryba įgaliojo Komisiją Sąjungos vardu pradėti derybas su Jungtinėmis Amerikos Valstijomis dėl tarifinės kvotos taikymo, kad Jungtinėms Valstijoms būtų skirta tarifinės kvotos dalis ir taip būtų galutinai išspręstas PPO ginčas byloje DS26. Šios derybos buvo sėkmingai užbaigtos.

                  Be to, Taryba įgaliojo Komisiją laikantis taikomų PPO taisyklių tiek, kiek būtina, siekti dėl tarifinės kvotos paskirstymo šalims susitarti su kitomis svarbiomis pagal tarifinę kvotą tiekiančiomis šalimis. Iš tiesų, siekdama laikytis Bendrojo susitarimo dėl muitų tarifų ir prekybos (GATT) XIII straipsnio 2 dalies, tarifinę kvotą tiekiančiosioms šalims paskirstanti Susitariančioji Šalis turėtų siekti dėl tarifinės kvotos dalių paskirstymo susitarti su visomis svarbiomis tiekėjomis. Todėl siekdama užtikrinti, kad šalims paskirstyta tarifinė kvota derėtų su ES įsipareigojimais PPO, ES turi siekti susitarti su kitomis svarbiomis pagal tarifinę kvotą tiekiančiomis šalimis (Australija, Urugvajumi ir Argentina). Taigi Komisija kreipėsi į svarbias tiekiančiąsias šalis prašydama išreikšti savo pritarimą ir 2019 m. gegužės 10, 20 ir 31 d. gavo patvirtinimo raštus, kuriais pritarta tarifinės kvotos dalies skyrimui Jungtinėms Valstijoms.

               •Suderinamumas su toje pačioje politikos srityje galiojančiomis nuostatomis

               Netaikoma.

               •Suderinamumas su kitomis Sąjungos politikos sritimis

               Netaikoma.

               2.TEISINIS PAGRINDAS, SUBSIDIARUMO IR PROPORCINGUMO PRINCIPAI

               •Teisinis pagrindas

               SESV 207 straipsnio 3 dalis ir 4 dalies pirma pastraipa kartu su 218 straipsnio 5 dalimi.

               •Subsidiarumo principas (neišimtinės kompetencijos atveju)

               Netaikoma, nes bendra prekybos politika priklauso išimtinei Sąjungos kompetencijai (SESV 3 straipsnio 1 dalies e punktas).

               •Proporcingumo principas

               Netaikoma.

               •Priemonės pasirinkimas

               Tarptautinis susitarimas yra tinkama tarifinės kvotos dalies skyrimo Jungtinėms Valstijoms priemonė.

               3.EX POST VERTINIMO, KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI

               •Galiojančių teisės aktų ex post vertinimas / tinkamumo patikrinimas

               Netaikoma.

               •Konsultacijos su suinteresuotosiomis šalimis

               Netaikoma.

               •Tiriamųjų duomenų rinkimas ir naudojimas

               Netaikoma.

               •Poveikio vertinimas

               Netaikoma.

               •Reglamentavimo tinkamumas ir supaprastinimas

               Netaikoma.

               •Pagrindinės teisės

               Netaikoma.

               4.POVEIKIS BIUDŽETUI

                  Nėra.

               2019/0141 (NLE)

               Pasiūlymas

               TARYBOS SPRENDIMAS

               dėl Susitarimo su Jungtinėmis Amerikos Valstijomis dėl tarifinės kvotos, nustatytos 2009 m. liepos 13 d. Reglamentu (EB) Nr. 617/2009, kuriuo leidžiama pradėti naudoti aukštos kokybės galvijienos autonominę importo tarifų kvotą, dalies skyrimo Jungtinėms Valstijoms pasirašymo Europos Sąjungos vardu

               EUROPOS SĄJUNGOS TARYBA,

               atsižvelgdama į Sutartį dėl Europos Sąjungos veikimo, ypač į jos 207 straipsnio 3 dalį ir 4 dalies pirmą pastraipą kartu su 218 straipsnio 5 dalimi,

               atsižvelgdama į Europos Komisijos pasiūlymą,

               kadangi:

               (1)Reglamentu (EB) Nr. 617/2009
                  3
                Europos Sąjunga leido pradėti naudoti aukštos kokybės galvijienos metinę tarifinę kvotą;

               (2)2018 m. spalio 19 d. Taryba įgaliojo Komisiją Sąjungos vardu pradėti derybas su Jungtinėmis Amerikos Valstijomis dėl tarifinės kvotos taikymo, įskaitant tarifinės kvotos paskirstymą šalims, siekiant galutinai išspręsti PPO ginčą byloje DS26 („EB – su mėsa ir mėsos produktais susijusios priemonės (hormonai)“);

               (3)2019 m. vasario 27 d. šios derybos su Jungtinėmis Valstijomis buvo sėkmingai baigtos;

               (4)be to, Taryba įgaliojo Komisiją laikantis taikomų PPO taisyklių tiek, kiek būtina, siekti dėl tarifinės kvotos paskirstymo šalims susitarti su kitomis svarbiomis pagal tarifinę kvotą tiekiančiomis šalimis;

               (5)kitos svarbios tiekiančiosios šalys raštu patvirtino pritariančios minėtam tarifinės kvotos paskirstymui šalims;

               (6)todėl minėtas susitarimas turėtų būti Sąjungos vardu pasirašytas su sąlyga, kad jis bus sudarytas vėliau,

               PRIĖMĖ ŠĮ SPRENDIMĄ:

               1 straipsnis

               Sąjungos vardu patvirtinamas Jungtinių Amerikos Valstijų ir Europos Sąjungos susitarimo dėl aukštos kokybės jautienos tarifinės kvotos, nurodytos Jungtinių Amerikos Valstijų ir Europos Sąjungos atnaujintame susitarimo memorandume dėl galvijienos iš galvijų, kuriuos auginant nebuvo naudoti tam tikri augimą skatinantys hormonai, importo ir dėl Jungtinių Valstijų kai kuriems Europos Sąjungos produktams taikomų padidintų muito tarifų (2014 m.), dalies skyrimo Jungtinėms Valstijoms pasirašymas su sąlyga, kad minėtas susitarimas bus sudarytas
                  4
               .

               Susitarimo tekstas pridedamas prie šio sprendimo.

               2 straipsnis

               Tarybos pirmininkas įgaliojamas paskirti asmenį (-is), įgaliotą (-us) Sąjungos vardu pasirašyti Susitarimą.

               3 straipsnis

               Šis sprendimas įsigalioja jo priėmimo dieną.

               Priimta Briuselyje

                     Tarybos vardu

                     Pirmininkas

                     (1)

                        2009 m. liepos 13 d. Tarybos reglamentas (EB) Nr. 617/2009, kuriuo leidžiama pradėti naudoti aukštos kokybės galvijienos autonominę importo tarifų kvotą (OL L 182, 2009 7 15, p. 1).

                     (2)

                        OL L 27, 2014 1 30, p. 2.

                     (3)

                        2009 m. liepos 13 d. Tarybos reglamentas (EB) Nr. 617/2009, kuriuo leidžiama pradėti naudoti aukštos kokybės galvijienos autonominę importo tarifų kvotą (OL L 182, 2009 7 15, p. 1).

                     (4)

                        Susitarimo tekstas bus paskelbtas kartu su sprendimu dėl jo sudarymo.

    ---documentbreak---

               EUROPOS KOMISIJA
            Briuselis, 2019 06 24
            COM(2019) 296 final/2 – DOWNGRADED on 16.7.2019
            PRIEDAS
            prie
            Pasiūlymo dėlTARYBOS SPRENDIMO
            dėl Susitarimo su Jungtinėmis Amerikos Valstijomis dėl tarifinės kvotos, nustatytos 2009 m. liepos 13 d. Reglamentu (EB) Nr. 617/2009, kuriuo leidžiama pradėti naudoti aukštos kokybės galvijienos autonominę importo tarifų kvotą, dalies skyrimo Jungtinėms Valstijoms pasirašymo Europos Sąjungos vardu

               PRIEDAS

               JUNGTINIŲ AMERIKOS VALSTIJŲ

               IR EUROPOS SĄJUNGOS

               SUSITARIMAS
               DĖL AUKŠTOS KOKYBĖS JAUTIENOS TARIFINĖS KVOTOS, NURODYTOS

               ATNAUJINTAME SUSITARIMO MEMORANDUME
               DĖL GALVIJIENOS IŠ GALVIJŲ, KURIUOS AUGINANT NEBUVO NAUDOTI TAM TIKRI AUGIMĄ SKATINANTYS HORMONAI, IMPORTO IR DĖL JUNGTINIŲ VALSTIJŲ KAI KURIEMS EUROPOS SĄJUNGOS PRODUKTAMS TAIKOMŲ PADIDINTŲ MUITO TARIFŲ (2014 M.),

               DALIES SKYRIMO JUNGTINĖMS VALSTIJOMS

               Jungtinės Amerikos Valstijos ir Europos Sąjunga, 2013 m. spalio 21 d. Jungtinių Amerikos Valstijų ir Europos Sąjungos atnaujinto susitarimo memorandumo dėl galvijienos iš galvijų, kuriuos auginant nebuvo naudoti tam tikri augimą skatinantys hormonai, importo ir dėl Jungtinių Valstijų kai kuriems Europos Sąjungos produktams taikomų padidintų muito tarifų (toliau – 2014 m. SM), Susitariančiosios Šalys, susitarė:

               1 straipsnis

               Tikslai

               Susitarimo tikslai:

               1.Jungtinėms Valstijoms skirti dalį aukštos kokybės galvijienos 45 000 metrinių tonų produkto masės dydžio autonominės tarifinės kvotos, nurodytos 2014 m. SM II straipsnio 4 bei 5 dalyse ir VI straipsnyje, ir

               2.papildyti arba pakeisti tam tikras Susitariančiųjų Šalių teises ir pareigas, nurodytas 2014 m. SM III, IV, V, VII ir VIII straipsniuose.

               2 straipsnis

               Paskirstymas pagal kvotą

               1.Europos Sąjunga iš 1 straipsnyje nurodytos 45 000 metrinių tonų dydžio tarifinės kvotos Jungtinėms Valstijoms skiria 35 000 metrinių tonų. Likęs 10 000 metrinių tonų kiekis paskirstomas visoms kitoms šalims. Tarifinė kvota palaipsniui naudojama septynerių metų laikotarpį (įgyvendinimo laikotarpį), kaip nurodyta toliau:

                        Jungtinės Valstijos

                        Visos kitos šalys

                        1 metai

                        18 500 metrinių tonų

                        26 500 metrinių tonų

                        2 metai

                        23 000 metrinių tonų

                        22 000 metrinių tonų

                        3 metai

                        25 400 metrinių tonų

                        19 600 metrinių tonų

                        4 metai

                        27 800 metrinių tonų

                        17 200 metrinių tonų

                        5 metai

                        30 200 metrinių tonų

                        14 800 metrinių tonų

                        6 metai

                        32 600 metrinių tonų

                        12 400 metrinių tonų

                        7 ir vėlesni metai

                        35 000 metrinių tonų

                        10 000 metrinių tonų

               2.Siekiant tikrumo pažymėtina, kad Jungtinėms Valstijoms skirtai tarifinės kvotos daliai taikomos 2014 m. SM II straipsnio 1 dalyje nurodytos pagrindinės prievolės, įskaitant nulio (0) procentų muito normą.

               3.Metinis tarifinės kvotos dydis vienodai suskirstomas į keturis ketvirtinius laikotarpius. Kvotos metai prasideda liepos 1 d. ir baigiasi birželio 30 d.

               Jei Susitarimo įsigaliojimo diena yra ne liepos 1 d., įgyvendinimo laikotarpio 1 metai prasideda kito kvotos metų ketvirtinio laikotarpio pirmąją dieną ir tęsiasi keturis iš eilės einančius ketvirtinius laikotarpius
                  1
               . Visi tų kvotos metų ketvirtiniais laikotarpiais, buvusiais iki 1 metų pirmosios dienos, nepanaudoti kiekiai pridedami prie įgyvendinimo laikotarpio 1 metų pirmuoju ketvirtiniu laikotarpiu turimų kiekių. Šie kiekiai proporcingai, atsižvelgiant į Jungtinėms Valstijoms ir visoms kitoms šalims tenkančias bendro tarifinės kvotos kiekio dalis, pridedami prie joms skirtų kiekių.

               3 straipsnis

               Kvotos valdymas

               Jungtinėms Valstijoms skirtą aukštos kokybės jautienos tarifinės kvotos dalį Europos Sąjunga administruoja vadovaudamasi eiliškumo principu. Europos Sąjunga deda visas pastangas Jungtinėms Valstijoms skirtą tarifinės kvotos dalį administruoti taip, kad importuotojai galėtų ja visa pasinaudoti. Šiuo straipsniu pakeičiamas 2014 m. SM III straipsnis.

               4 straipsnis

               Ginčas byloje „EB – hormonai“

               1.Jungtinių Valstijų atstovas prekybos klausimais, vadovaudamasis 1974 m. Prekybos akto su pakeitimais 306 skirsnio c punktu, užbaigia 2016 m. gruodžio mėn. pradėtą procesą tvirtai nusprendęs iš naujo nesiimti veiksmų siekiant pasinaudoti dokumente WT/DS26/21 nurodytu leidimu. Jungtinės Valstijos savo sprendimą paskelbia ne vėliau kaip tą dieną, kurią įsigalioja 2 straipsnyje nurodytos 1 metais šalims skiriamos kvotos.

               2.2 straipsnio 1 dalyje nurodytu įgyvendinimo laikotarpiu, 4 straipsnio 3 dalyje nurodytu peržiūros laikotarpiu ir tol, kol bus pranešta apie 4 straipsnio 3 dalyje nurodytą abi puses tenkinantį sprendimą:

               (a)Susitariančiosios Šalys neprašo, kad pagal Pasaulio prekybos organizacijos (toliau – PPO) Susitarimo dėl ginčų sprendimo taisyklių ir tvarkos (toliau – Susitarimas dėl ginčų sprendimo) 21 straipsnio 5 dalį ginčui byloje „Europos Bendrijos – su mėsa ir mėsos produktais susijusios priemonės (hormonai)“ (WT/DS26) (toliau – byla „EB – hormonai“) spręsti būtų sudaryta kolegija;

               (b)Jungtinės Valstijos nesustabdo tarifų nuolaidų taikymo Europos Sąjungai ir nenustoja vykdyti susijusių įsipareigojimų, kurių vykstant ginčui byloje „EB – hormonai“ leido netaikyti ir nevykdyti PPO ginčų sprendimo taryba, atsižvelgdama į Jungtinių Valstijų prašymą, grindžiamą Susitarimo dėl ginčų sprendimo 22 straipsnio 7 dalimi (WT/DS26/21).

               3.Ne vėliau kaip per dešimt (10) metų nuo Susitarimo įsigaliojimo dienos Jungtinės Valstijos ir ES susitinka atlikti tarifinių kvotų taikymo peržiūrą ir ją atlikusios siekia rasti abi puses tenkinantį sprendimą, apie kurį pagal Susitarimo dėl ginčų sprendimo 3 straipsnio 6 dalį turi būti pranešta PPO ginčų sprendimo tarybai. Peržiūra baigiama ne vėliau kaip per 11 metų nuo Susitarimo įsigaliojimo dienos. Šia nuostata pakeičiamas 2014 m. SM IV straipsnis.

               4.Jei Susitariančiosios Šalys per 11 metų nuo Susitarimo įsigaliojimo dienos bendro pranešimo apie tokį abi puses tenkinantį sprendimą PPO ginčų sprendimo tarybai nepateikia, bet kuri Susitariančioji Šalis pagal 6 straipsnio 1 dalį Susitarimą gali nutraukti.

               5 straipsnis

               Patikros vietoje

               Komisija gali prašyti, kad Jungtinių Valstijų Vyriausybė leistų Komisijos atstovams Jungtinėse Valstijose atlikti patikras vietoje su sąlyga, kad tokios patikros vietoje atliekamos nediskriminuojant kitų šalių tiekėjų. Šios patikros atliekamos kartu su Jungtinių Valstijų kompetentingomis institucijomis.

               6 straipsnis

               Pasitraukimas ir jo poveikis

               1.Bet kuri Susitariančioji Šalis gali pasitraukti iš Susitarimo kitai Šaliai pateikusi rašytinį pranešimą. Susitarimas nutraukiamas praėjus šešiems mėnesiams nuo dienos, kurią tą pranešimą gavo kita Susitariančioji Šalis. Pasitraukimas iš Susitarimo nereiškia pasitraukimo iš 2014 m. SM, nebent Susitariančiosios Šalys aiškiai pareiškia apie tokį ketinimą.

               2.Pasitraukimas iš 2014 m. SM pagal jo V straipsnio 4 dalį reiškia pasitraukimą iš Susitarimo. Susitariančiosios Šalys 2014 m. SM II straipsnyje išdėstytų pagrindinių prievolių laikosi šešis mėnesius nuo to SM V straipsnio 4 dalyje nurodyto pranešimo apie pasitraukimą pateikimo dienos.

               3.Jei 4 straipsnio 3 dalyje nurodytas pranešimas apie abi puses tenkinantį sprendimą PPO ginčų sprendimo tarybai nepateikiamas, nė viena Susitarimo nuostata nelaikoma keičiančia Susitarime dėl ginčų sprendimo nustatytas atitinkamas bet kurios Susitariančiosios Šalies teises ar pareigas, susijusias su byla „EB – hormonai“.

               4.Nė viena Susitarimo nuostata nelaikoma suteikiančia asmenims teisių ar nustatančia jiems prievolių, išskyrus pačių Susitariančiųjų Šalių tarpusavyje nustatytas teises ir prievoles, ir nelaikoma suteikiančia teisę Susitarimu tiesiogiai remtis teismuose ir Susitariančiųjų Šalių vidaus teisinėse sistemose.

               5.Susitarimas įsigalioja kitą dieną po to, kai abi Susitariančiosios Šalys viena kitai praneša, kad jų įsipareigojimų pagal 2 straipsnį ir 4 straipsnio 1 dalį laikymuisi užtikrinti reikalingos vidaus procedūros yra baigtos.

               TAI PALIUDYDAMI Susitarimą pasirašė toliau nurodyti atitinkamų Vyriausybių tinkamai įgalioti asmenys.

               SUDARYTA [VIETA] [DATA] dviem egzemplioriais anglų kalba, kuri yra autentiško Susitarimo teksto kalba.

               Jungtinių Amerikos Valstijų vardu

                     Europos Sąjungos vardu

                     (1)

                        Tai reiškia, kad, jei Susitarimas įsigalioja tam tikrų kvotos metų n ketvirtinio laikotarpio pradžioje, 1 metų kvotos kiekį galima naudoti keturis ketvirtinius laikotarpius iš eilės, jį vienodai paskirsčius tiems ketvirtiniams laikotarpiams, pradedant tų kvotos metų n ketvirtiniu laikotarpiu ir baigiant kitų kvotos metų n-1 ketvirtiniu laikotarpiu. 2 ir vėlesnių metų kvotų kiekius galima naudoti keturis ketvirtinius laikotarpius iš eilės, juos vienodai paskirsčius tiems ketvirtiniams laikotarpiams, pradedant kitų kvotos metų n ketvirtiniu laikotarpiu.


               EUROPOS KOMISIJA
            Briuselis, 2019 09 13
            COM(2019) 416 final
            PRIEDAS
            prie
            Pasiūlymo dėl Tarybos Sprendimo
            dėl pozicijos, kurios Europos Sąjungos vardu turi būti laikomasi Tarptautinės civilinės aviacijos organizacijos taryboje, dėl Tarptautinės civilinės aviacijos konvencijos 9 priedo (Palengvinimas) 9 skyriaus peržiūros, susijusios su keleivio duomenų įrašo duomenų standartais ir rekomenduojama praktika

               PRIEDAS

               Pozicija, kurios Europos Sąjungos vardu turi būti laikomasi Tarptautinės civilinės aviacijos organizacijos taryboje, dėl Tarptautinės civilinės aviacijos konvencijos 9 priedo (Palengvinimas) 9 skyriaus peržiūros, susijusios su keleivio duomenų įrašo duomenų standartais ir rekomenduojama praktika

               Bendrieji principai

               Vykdydamos Tarptautinės civilinės aviacijos organizacijos (ICAO) veiklą, susijusią su Čikagos konvencijos 9 priedo (Palengvinimas) 9 skyriaus peržiūra siekiant nustatyti keleivio duomenų įrašo (PNR) duomenų standartus ir rekomenduojamą praktiką, valstybės narės, veikdamos kartu Sąjungos interesų labui:

               (a)veikia laikydamosi tikslų, kurių Sąjunga siekia savo PNR politikos srityje, visų pirma – užtikrinti saugumą, apsaugoti žmonių gyvybę ir užtikrinti jų saugumą, taip pat užtikrinti visapusišką pagarbą pagrindinėms teisėms, visų pirma teisėms į privatumą ir asmens duomenų apsaugą;

               (b)visose ICAO susitariančiosiose valstybėse didina informuotumą apie Sąjungos PNR duomenų perdavimo standartus ir principus, kaip nustatyta atitinkamuose Sąjungos teisės aktuose ir Europos Sąjungos Teisingumo Teismo praktikoje;

               (c)skatina plėtoti pagrindines teises gerbiančius daugiašalius sprendimus, susijusius su oro linijų bendrovių PNR duomenų perdavimu teisėsaugos institucijoms, siekdamos užtikrinti teisinį tikrumą bei pagarbą pagrindinėms teisėms ir supaprastinti oro vežėjams nustatytas pareigas;

               (d)skatina ICAO susitariančiąsias valstybes keistis PNR duomenimis ir tų duomenų tvarkymo rezultatais, kai tai būtina teroristinių nusikaltimų ar sunkių nusikaltimų prevencijos, nustatymo, tyrimo ir patraukimo už juos baudžiamojon atsakomybėn tikslais, užtikrindamos visapusišką pagarbą pagrindinėms teisėms ir laisvėms;

               (e)toliau remia ICAO rengiamus PNR duomenų rinkimo, naudojimo, tvarkymo ir apsaugos standartus, laikydamosi 2017 m. gruodžio 21 d. Jungtinių Tautų Saugumo Tarybos rezoliucijos 2396 (2017);

               (f)visose ICAO susitariančiosiose valstybėse toliau skatina plėtoti pajėgumus rinkti, tvarkyti ir analizuoti, laikantis ICAO standartų ir rekomenduojamos praktikos, keleivio duomenų įrašo (PNR) duomenis ir užtikrinti, kad PNR duomenis naudotų ir jais dalytųsi visos jų kompetentingos nacionalinės institucijos, užtikrindamos visapusišką pagarbą žmogaus teisėms ir pagrindinėms laisvėms, kaip reikalaujama 2017 m. gruodžio 21 d. Jungtinių Tautų Saugumo Tarybos rezoliucijoje 2396 (2017);

               (g)skatina kurti aplinką, kurioje tarptautinis oro susisiekimas galėtų būti plėtojamas atviroje ir liberalizuotoje pasaulinėje rinkoje ir tolesnė jo plėtra nedarytų neigiamo poveikio saugumui, kartu užtikrindamos, kad būtų įdiegtos atitinkamos apsaugos priemonės.

               Gairės

               Valstybės narės, bendrai veikdamos Sąjungos interesų labui, remia toliau nurodytų standartų ir principų įtraukimą į visus būsimus ICAO standartus ir rekomenduojamą praktiką, susijusius su PNR duomenimis.

               1.PNR duomenų perdavimo sąlygos

               (a)Perdavimo būdas. Siekiant apsaugoti asmens duomenis, kurie yra vežėjų sistemose, ir užtikrinti, kad jie išlaikytų tų sistemų kontrolę, duomenys turėtų būti perduodami naudojant vien tik duomenų eksporto sistemą.

               (b)Siuntimo protokolai. Turėtų būti skatinama PNR duomenis perduoti naudojant tinkamus, saugius ir atvirus standartinius protokolus, kurie įtraukti į tarptautiniu mastu pripažintus pavyzdinius protokolus, kad būtų galima laipsniškai plėsti jų naudojimą ir galiausiai jais pakeisti nuosavybinius standartus.

               (c)Duomenų perdavimo dažnumas. PNR duomenų perdavimo dažnumas ir laikas neturėtų sudaryti nepagrįstos naštos vežėjams ir neturėtų viršyti to, kas tikrai būtina teisėsaugos ir sienų apsaugos tikslais kovojant su terorizmu ir sunkiais nusikaltimais.

               (d)Vežėjams nenustatoma pareiga rinkti papildomus duomenis. Vežėjų neturėtų būti reikalaujama rinkti papildomų PNR duomenų, be jau renkamų duomenų, arba rinkti tam tikrų rūšių duomenis, o tik perduoti vykdant savo veiklą jau renkamus duomenis.

               2.PNR duomenų tvarkymo sąlygos

               (a)Perdavimo ir tvarkymo laikas. Atsižvelgiant į deramas susijusių asmenų privatumo apsaugos garantijas, PNR duomenys gali būti pateikiami likus pakankamai laiko iki skrydžio atvykimo ar išvykimo, kad valdžios institucijos turėtų daugiau laiko duomenims tvarkyti ir analizuoti, taip pat prireikus imtis veiksmų.

               (b)Palyginimas pagal iš anksto nustatytus kriterijus ir paieška nustatytose duomenų bazėse. Institucijos PNR duomenis turėtų tvarkyti vadovaudamosi įrodymais pagrįstais kriterijais ir atlikti paieškas duomenų bazėse, kurios yra svarbios kovojant su terorizmu ir sunkiais nusikaltimais.

               3.Asmens duomenų apsauga

               (a)Duomenų tvarkymo teisėtumas, sąžiningumas ir skaidrumas. Reikia nustatyti teisėtą asmens duomenų tvarkymo pagrindą, kad asmenys būtų informuojami apie pavojus, apsaugos priemones ir teises, susijusias su jų asmens duomenų tvarkymu, taip pat apie tai, kaip naudotis su duomenų tvarkymu susijusiomis teisėmis.

               (b)Tikslo apribojimas. PNR duomenų, kuriuos gali naudoti institucijos, naudojimo tikslai turėtų būti aiškiai nustatyti ir neturėtų būti platesni nei būtina atsižvelgiant į tikslus, kuriuos reikia pasiekti, ypač teisėsaugos ir sienų apsaugos tikslais kovojant su terorizmu ir sunkiais nusikaltimais.

               (c)PNR duomenų aprėptis. Oro transporto bendrovių perduotinų PNR duomenų elementai turėtų būti aiškiai nustatyti ir išsamiai išvardyti. Šis sąrašas turėtų būti standartizuotas siekiant užtikrinti, kad tokių duomenų būtų kuo mažiau ir kad nebūtų tvarkomi neskelbtini duomenys, įskaitant duomenis, atskleidžiančius asmens rasinę ar etninę kilmę, politines pažiūras arba religinius ar filosofinius įsitikinimus, narystę profesinėse sąjungose, sveikatą, lytinį gyvenimą ar seksualinę orientaciją.

               (d)PNR duomenų naudojimas. Tolesnis PNR duomenų tvarkymas turėtų apsiriboti tik pirminio perdavimo tikslais, remiantis objektyviais kriterijais ir laikantis esminių ir procedūrinių sąlygų, atitinkančių asmens duomenų perdavimui taikomus reikalavimus.

               (e)Automatizuotas PNR duomenų tvarkymas. Automatizuotas duomenų tvarkymas turėtų būti grindžiamas objektyviais, nediskriminaciniais ir patikimais iš anksto nustatytais kriterijais ir neturėtų būti vienintelis pagrindas priimti sprendimus, dėl kurių asmeniui kyla neigiamų teisinių pasekmių arba kurie jam daro didelį poveikį.

               (f)Duomenų saugojimas. PNR duomenų saugojimo laikotarpis turėtų būti apribotas ir jo trukmė neturėtų būti ilgesnė nei būtina siekiant pirminio tikslo. Duomenų ištrynimas turėtų būti užtikrinamas pagal kilmės šalies teisinius reikalavimus. Duomenų saugojimo laikotarpio pabaigoje PNR duomenys turėtų būti ištrinti arba anonimizuoti.

               (g)PNR duomenų atskleidimas įgaliotoms institucijoms. Tolesnis PNR duomenų atskleidimas kitoms tos pačios valstybės arba ICAO susitariančiosios valstybės valdžios institucijoms galimas atskirai vertinant kiekvieną konkretų atvejį ir tik tuo atveju, jei gaunančioji institucija vykdo funkcijas, susijusias su kova su terorizmu ar sunkiais tarpvalstybiniais nusikaltimais, ir užtikrina tokią pačią apsaugą, kokią teikia informaciją atskleidžianti institucija.

               (h)Duomenų saugumas. Turi būti imtasi tinkamų priemonių PNR duomenų saugumui, konfidencialumui ir vientisumui apsaugoti.

               (i)Skaidrumas ir informavimas. Asmenims, kuriems taikomi būtini ir proporcingi apribojimai, turėtų būti pranešama apie jų PNR duomenų tvarkymą, taip pat jie turėtų būti informuojami apie jų turimas teises ir teisių gynimo priemones.

               (j)Prieiga, taisymas ir ištrynimas. Asmenims, kuriems taikomi būtini ir proporcingi apribojimai, turėtų būti suteikta teisė gauti prieigą prie jų PNR duomenų ir teisė juos ištaisyti.

               (k)Teisių gynimo priemonės. Asmenys, manantys, kad jų teisės į privatumą ir duomenų apsaugą buvo pažeistos, turėtų turėti teisę į veiksmingas administracines ir teismines teisių gynimo priemones.

               (l)Priežiūra ir atskaitomybė. PNR duomenis naudojančios institucijos turėtų būti atskaitingos nepriklausomai valdžios institucijai, kuriai suteikti veiksmingi tyrimo ir vykdymo įgaliojimai ir kuri turėtų galėti atlikti savo užduotis be jokios įtakos, visų pirma iš teisėsaugos institucijų, ir būti jos prižiūrimos.

               4.Teisėsaugos institucijų dalijimasis PNR informacija

               (a)Dalijimosi informacija skatinimas. Siekiant pagerinti tarptautinį bendradarbiavimą terorizmo ir sunkių nusikaltimų prevencijos, nustatymo, tyrimo ir patraukimo už juos baudžiamojon atsakomybėn tikslais, reikėtų skatinti skirtingų ICAO susitariančiųjų valstybių teisėsaugos institucijas kiekvienu konkrečiu atveju keistis PNR duomenimis.

               (b)Keitimosi informacija saugumas. Informacija turėtų būti keičiamasi tinkamais kanalais, užtikrinant tinkamą duomenų saugumą ir visapusiškai laikantis tarptautinių ir nacionalinių asmens duomenų apsaugos teisės sistemų.

    ---documentbreak---

               EUROPOS KOMISIJA
            Briuselis, 2019 09 13
            COM(2019) 416 final
            2019/0195(NLE)
            Pasiūlymas
            TARYBOS SPRENDIMAS
            dėl pozicijos, kurios Europos Sąjungos vardu turi būti laikomasi Tarptautinės civilinės aviacijos organizacijos taryboje, dėl Tarptautinės civilinės aviacijos konvencijos 9 priedo (Palengvinimas) 9 skyriaus peržiūros, susijusios su keleivio duomenų įrašo duomenų standartais ir rekomenduojama praktika

               AIŠKINAMASIS MEMORANDUMAS

               1.Pasiūlymo dalykas

               Šis pasiūlymas teikiamas dėl sprendimo, kuriuo nustatoma pozicija, kurios Europos Sąjungos vardu turi būti laikomasi Tarptautinės civilinės aviacijos organizacijos (ICAO) organuose, numatant priimti Tarptautinės civilinės aviacijos konvencijos (toliau – Čikagos konvencija) 9 priedo (Palengvinimas) 9 skyriaus pakeitimus, siekiant nustatyti naujus ICAO standartus dėl keleivio duomenų įrašo (PNR) duomenų.

               2.Pasiūlymo aplinkybės

               2.1.Tarptautinė civilinės aviacijos konvencija (Čikagos konvencija)

               Čikagos konvencija siekiama reguliuoti tarptautinį oro susisiekimą. Ji įsigaliojo 1947 m. balandžio 4 d. ir ja įsteigta Tarptautinė civilinės aviacijos organizacija (ICAO).

               Visos ES valstybės narės yra Čikagos konvencijos Šalys.

               2.2.Tarptautinė civilinės aviacijos organizacija

               ICAO yra specializuota Jungtinių Tautų agentūra. Organizacijos tikslai – plėtoti tarptautinės oro navigacijos principus bei metodus ir skatinti tarptautinio oro susisiekimo planavimą bei plėtrą.

               ICAO taryba yra nuolatinis ICAO organas, sudarytas iš 36 susitariančiųjų valstybių, kurias ICAO asamblėja išrenka trejų metų laikotarpiui. 2016–2019 m. laikotarpiu į ICAO tarybą yra išrinktos septynios ES valstybės narės.

               Čikagos konvencijos 54 straipsnyje išvardytos privalomos ICAO tarybos funkcijos – tvirtinti tarptautinius standartus ir rekomenduojamą praktiką (toliau – standartai ir rekomenduojama praktika, SRP), kurie įtraukiami į Čikagos konvencijos priedus.

               ICAO taryba taip pat sušaukia nepriklausomą ICAO organą – asamblėją. ICAO asamblėja susitinka bent kartą per trejus metus ir nustato organizacijos politinę kryptį būsimu trejų metų laikotarpiu. 40-oji ICAO asamblėjos sesija vyks rugsėjo 24 d. – spalio 4 d. Monrealyje, Kanadoje.

               2.3. Numatomas ICAO aktas

               Pagal Čikagos konvencijos 54 straipsnio l punktą ICAO taryba tvirtina standartus ir rekomenduojamą praktiką (SRP). PNR standartai ir rekomenduojama praktika nurodyti Čikagos konvencijos 9 priedo (Palengvinimas) 9 skyriaus A ir D dalyse. Juos papildo papildomos gairės, visų pirma ICAO dokumentas Nr. 9944, kuriuo nustatomos gairės dėl keleivio duomenų įrašo (PNR) duomenų
                  1
               . PNR duomenys yra oro transporto bendrovių verslo tikslais renkami keleivių asmens duomenys, kurie skiriasi nuo vyriausybių vardu renkamų kitų su kelionėmis susijusių duomenų, pvz., išankstinės informacijos apie keleivius.

               Pagal gruodžio 21 d. priimtą Jungtinių Tautų Saugumo Tarybos rezoliuciją Nr. 2396 JT valstybės narės turi „plėtoti pajėgumus rinkti, tvarkyti ir analizuoti, laikydamosi ICAO standartų ir rekomenduojamos praktikos, keleivio duomenų įrašo (PNR) duomenis ir užtikrinti, kad PNR duomenis naudotų ir jais dalytųsi visos jų kompetentingos nacionalinės institucijos, užtikrindamos visapusišką pagarbą žmogaus teisėms ir pagrindinėms laisvėms“. Rezoliucijoje taip pat raginama ICAO „bendradarbiauti su valstybėmis narėmis siekiant nustatyti PNR duomenų rinkimo, naudojimo, tvarkymo ir apsaugos standartus“
                  2
               .

               Todėl 2019 m. liepos 18 d. Europos Sąjungos Taryba patvirtino informacinį dokumentą „Keleivio duomenų įrašo (PNR) duomenų rinkimo, naudojimo, tvarkymo ir apsaugos standartai ir principai“, kuris bus pateiktas 40-ojoje ICAO asamblėjos sesijoje. Šis informacinis dokumentas buvo pateiktas konsultacijoms Europos civilinės aviacijos konferencijoje.

               2019 m. kovo mėn. ICAO Oro transporto komitetas įsteigė Palengvinimo darbo grupę, kuriai pavesta svarstyti pasiūlymus dėl PNR duomenų rinkimo, naudojimo, tvarkymo ir apsaugos standartų ir rekomenduojamos praktikos pagal Jungtinių Tautų Saugumo Tarybos rezoliuciją 2396 (2017). Darbo grupė įgaliota: a) peržiūrėti galiojančius PNR standartus ir rekomenduojamą praktiką, nurodytus Čikagos konvencijos 9 priedo 9 skyriuje; b) nustatyti, ar juos reikia papildyti papildomais SRP ir (arba) rekomendacijomis, atsižvelgiant į Saugumo Tarybos sprendimą ir aplinkybes, ir c) prireikus rengti naujas nuostatas (standartus, rekomenduojamą praktiką ir (arba) rekomendacijas), susijusias su PNR duomenų rinkimu, naudojimu, tvarkymu ir apsauga.

               Diskusijos dėl persvarstytų ICAO PNR standartų ir rekomenduojamos praktikos vis dar ankstyvame etape. Priimti numatyti standartai bus privalomi visiems ICAO nariams, įskaitant visas ES valstybes nares, laikantis Čikagos konvencijos nuostatų ir neperžengiant ja nustatytų ribų. Čikagos konvencijos 38 straipsnyje reikalaujama, kad susitariančiosios valstybės apie ketinimus nukrypti nuo standarto ICAO informuotų pateikdamos pranešimą apie skirtumus.

               2.4.ES teisinis pagrindas

               PNR duomenų tvarkymas yra esminė ES bendro atsako į terorizmą ir sunkius nusikaltimus priemonė ir saugumo sąjungos pagrindas. Teroristinių ir sunkių nusikaltimų prevencijos, nustatymo, tyrimo ir patraukimo už juos baudžiamojon atsakomybėn tikslais būtina nustatyti ir atsekti įtartinus keliavimo būdus tvarkant PNR, kad būtų galima surinkti įrodymus ir, jei reikia, rasti sunkių nusikaltimų vykdytojus ir jų bendrininkus ir atskleisti nusikaltėlių tinklus.

               2016 m. balandžio 27 d. Europos Parlamentas ir Taryba priėmė Direktyvą (ES) 2016/681 dėl keleivio duomenų įrašo (PNR) duomenų naudojimo teroristinių nusikaltimų ir sunkių nusikaltimų prevencijos, nustatymo, tyrimo ir patraukimo už juos baudžiamojon atsakomybėn tikslais
                  3
               . Šia direktyva nacionalinėms valdžios institucijoms suteikiama galimybė tiesiogiai susipažinti su labai svarbia oro transporto bendrovių turima informacija, visapusiškai atsižvelgiant į duomenų apsaugos teises. Juo visoms valstybėms narėms suteikiama svarbi terorizmo ir sunkių nusikaltimų, įskaitant narkotikus ir prekybą žmonėmis bei seksualinį vaikų išnaudojimą, prevencijos, nustatymo ir tyrimo priemonė. Valstybės narės PNR direktyvą į nacionalinę teisę turėjo perkelti iki 2018 m. gegužės 25 d.
                  4

               Siekdama palengvinti oro vežėjų prijungimą prie valstybių narių informacijos apie keleivius skyrių – už PNR duomenų rinkimą ir tvarkymą atsakingų padalinių – Europos Komisija 2017 m. balandžio 28 d. priėmė Įgyvendinimo sprendimą dėl bendrų protokolų ir duomenų formatų, kuriuos turi naudoti oro vežėjai, perduodami PNR duomenis valstybėms narėms
                  5
               . Įgyvendinimo sprendimas pradėtas taikyti 2018 m. balandžio mėn.

               Šiuo metu galioja du tarptautiniai ES ir trečiųjų šalių (t. y. Australijos
                  6
                ir Jungtinių Amerikos Valstijų
                  7
               ) susitarimai dėl PNR duomenų tvarkymo ir perdavimo. 2017 m. liepos 26 d. ES Teisingumo Teismas priėmė nuomonę dėl numatomo ES ir Kanados susitarimo, pasirašyto 2014 m. birželio 25 d.
                  8
                Teismas nusprendė, kad susitarimas negali būti sudarytas numatytu būdu, nes kai kurios jo nuostatos nesuderinamos su ES pripažįstamomis pagrindinėmis teisėmis į privatumą ir asmens duomenų apsaugą.  Visų pirma, Teismas nustatė daugiau teisinių reikalavimų, susijusių su nepriklausomos institucijos vykdoma priežiūra, neskelbtinais duomenimis, automatizuotu PNR duomenų tvarkymu, tikslais, kuriais gali būti tvarkomi PNR duomenys, ir PNR duomenų saugojimu, naudojimu, atskleidimu ir tolesniu perdavimu. 2017 m. gruodžio mėn. Komisijai gavus Tarybos leidimą, 2018 m. birželio mėn. pradėtos naujos derybos su Kanada dėl PNR. 2019 m. liepos 17–18 d. per 17-ąjį ES ir Kanados aukščiausiojo lygio susitikimą Monrealyje ES ir Kanada palankiai įvertino šių derybų užbaigimą. Nors Kanada atkreipė dėmesį į jos reikalavimą atlikti teisinę peržiūrą, šalys, atsižvelgdamos į tą peržiūrą, įsipareigojo kuo greičiau užbaigti rengti susitarimą, pripažindamos esminį šio susitarimo vaidmenį didinant saugumą ir kartu užtikrinant privatumą ir asmens duomenų apsaugą.

               Vis daugiau trečiųjų šalių PNR duomenis renka iš oro vežėjų, o kai kurios iš jų per pastaruosius keletą metų kreipėsi į Komisiją, kad išreikštų pageidavimą su ES sudaryti tarptautinį susitarimą dėl keleivio duomenų įrašo (PNR). Nesant teisinio pagrindo, oro vežėjai susiduria su įstatymų kolizija, jiems gali būti skirtos baudos ar kitos sankcijos. Be to, įgyvendinant PNR direktyvą, ES valstybės narės prašo trečiųjų šalių oro vežėjų perduoti PNR duomenis jų informacijos apie keleivius skyriams. Kai kurios trečiosios šalys atsisakė perduoti duomenis, o kitos šalys grasino nustoti tai daryti, teigdamos, kad trūksta abipusiškumo, todėl kyla pavojus ES PNR mechanizmo veiksmingumui.

               Pagal SESV 3 straipsnio 2 dalį Sąjunga naudojasi išimtine kompetencija „tarptautiniams susitarimams sudaryti, (...) jei jų sudarymas gali daryti poveikį bendroms taisyklėms ar pakeisti jų taikymo sritį“. Tarptautinis susitarimas gali daryti poveikį bendroms taisyklėms arba pakeisti jų taikymo sritį, jeigu susitarimu reglamentuojamą sritį reglamentuoja Sąjungos teisės aktai arba jeigu tą sritį didžiąja dalimi reglamentuoja Sąjungos teisė. Be to, siekiant įvertinti, ar sritį didžiąja dalimi reglamentuoja bendros taisyklės, būtina atsižvelgti ne tik į šiuo metu galiojančius atitinkamos srities Sąjungos teisės aktus, bet ir į šios srities ateities perspektyvą, kiek ją galima numatyti analizės atlikimo metu.

               Atsižvelgiant į minėtas bendras taisykles ir būsimą peržiūrą pagal Direktyvos 2016/681
                  9
                19 straipsnį, galima daryti išvadą, kad klausimai, kuriuos apima siūlomas sprendimas, priklauso išimtinei Sąjungos kompetencijai.

               3.Pozicija, kurios turi būti laikomasi Sąjungos vardu

               Atsižvelgiant į šio klausimo svarbą ES vidaus ir išorės politikai ir atsižvelgiant į tai, kas išdėstyta pirmiau, būtina nustatyti Sąjungos poziciją dėl PNR duomenų perdavimo ICAO lygmeniu vykdomų (daugiašalių) darbų tikslais. Visų pirma ES turėtų siekti, kad į naujus ICAO PNR standartus būtų įtraukti pagrindiniai PNR duomenų perdavimo, tvarkymo ir asmens duomenų apsaugos principai, kurie turi būti nustatyti bendrojoje pozicijoje.  Šiuo atžvilgiu labai svarbu vadovauti diskusijoms ICAO dėl tokių naujų PNR standartų, kad tai būtų suderinama su ES reglamentavimo sistema ir susijusia Teisingumo Teismo praktika, visų pirma susijusia su pagrindinėmis teisėmis į privatumą ir duomenų apsaugą.

               Sąjungos pozicija, susijusi tiek su galutiniu ICAO tarybos sprendimu, tiek su parengiamosiomis diskusijomis kituose ICAO organuose, nustatoma pagal taikomą ES duomenų apsaugos ir PNR teisinę sistemą, t. y. Reglamentą (ES) 2016/679, Direktyvą (ES) 2016/680 ir Direktyvą (ES) 2016/681, taip pat Sutartį ir Pagrindinių teisių chartiją, kaip išaiškinta atitinkamoje Europos Sąjungos Teisingumo Teismo praktikoje, ypač Teismo nuomonėje 1/15.

               4.Teisinis pagrindas

               4.1.Procedūrinis teisinis pagrindas

               4.1.1.Principai

               Sutarties dėl Europos Sąjungos veikimo (SESV) 218 straipsnio 9 dalyje numatyti sprendimai, kuriais „nustatomos pozicijos, kurios Sąjungos vardu priimamos susitarimu įsteigtame organe, kai tam organui reikia priimti teisinę galią turinčius aktus, išskyrus aktus, papildančius arba pakeičiančius susitarimo institucinę struktūrą“.

               SESV 218 straipsnio 9 dalis taikoma neatsižvelgiant į tai, ar Sąjunga yra organo narė arba susitarimo šalis
                  10
               .

               Sąvoka „teisinę galią turintys aktai“ apima aktus, turinčius teisinę galią pagal aptariamą organą reglamentuojančias tarptautinės teisės normas. Ji taip pat apima priemones, kurios nėra privalomos pagal tarptautinę teisę, tačiau „gali stipriai paveikti Sąjungos teisės akto leidėjo priimamų teisės aktų [...] turinį“
                  11
               .

               4.1.2.Taikymas aptariamuoju atveju

               ICAO taryba yra įsteigta susitarimu, būtent Čikagos konvencija.

               Bet koks Čikagos konvencijos 9 priedo 9 skyriaus pakeitimas, kurį ICAO taryba priima pagal Konvencijos 54 straipsnio l punktą, bus teisinę galią turintis aktas. Toks pakeitimas gali labai paveikti ES teisės aktų, visų pirma Direktyvos (ES) 2016/681, taip pat esamų ir būsimų ES ir trečiųjų šalių tarptautinių susitarimų dėl PNR turinį.

               Numatomu aktu Susitarimo institucinė struktūra nepapildoma ir nekeičiama.

               Todėl siūlomo sprendimo procedūrinis teisinis pagrindas yra SESV 218 straipsnio 9 dalis.

               4.2.Materialinis teisinis pagrindas

               4.2.1.Principai

               Sprendimo pagal SESV 218 straipsnio 9 dalį materialinis teisinis pagrindas pirmiausia priklauso nuo numatomo akto, dėl kurio Sąjungos vardu nustatoma pozicija, tikslo ir turinio. Jeigu numatomu aktu siekiama dviejų tikslų arba jį sudaro dvi dalys ir jeigu vieną iš tų tikslų ar dalių galima laikyti pagrindiniu tikslu arba pagrindine dalimi, o kita dalis ar kiti tikslai yra tik papildomi, sprendimas pagal SESV 218 straipsnio 9 dalį turi būti grindžiamas tik vienu materialiniu teisiniu pagrindu – tuo, kurio reikalauja pagrindinis ar svarbesnis tikslas arba dalis.

               Atsižvelgiant į tai, kad numatomu aktu siekiama kelių tikslų arba jį sudaro kelios dalys, kurie (-ios) yra neatsiejamai susiję (-usios) ir nė vienas (-a) iš jų nėra tik papildomas (-a), sprendimo pagal SESV 218 straipsnio 9 dalį materialinis teisinis pagrindas išimties tvarka turės apimti įvairius atitinkamus teisinius pagrindus.

               4.2.2.Taikymas aptariamuoju atveju

               Numatomu aktu siekiama duomenų apsaugos ir policijos bendradarbiavimo srities tikslų ir jį sudaro šios srities dalys. Šie numatomo akto elementai yra neatsiejamai susiję ir nė vienas iš jų nėra papildomas kito atžvilgiu.

               Todėl siūlomo sprendimo materialinis teisinis pagrindas apima šias nuostatas: SESV 16 straipsnio 2 dalis ir 87 straipsnio 2 dalies a punktas.

               4.3.Išvada

               Siūlomo sprendimo teisinis pagrindas turėtų būti SESV 16 straipsnio 2 dalis ir 87 straipsnio 2 dalies a punktas kartu su 218 straipsnio 9 dalimi.

               2019/0195 (NLE)

               Pasiūlymas

               TARYBOS SPRENDIMAS

               dėl pozicijos, kurios Europos Sąjungos vardu turi būti laikomasi Tarptautinės civilinės aviacijos organizacijos taryboje, dėl Tarptautinės civilinės aviacijos konvencijos 9 priedo (Palengvinimas) 9 skyriaus peržiūros, susijusios su keleivio duomenų įrašo duomenų standartais ir rekomenduojama praktika

               EUROPOS SĄJUNGOS TARYBA,

               atsižvelgdama į Sutartį dėl Europos Sąjungos veikimo, ypač į jos 16 straipsnio 2 dalį ir 87 straipsnio 2 dalies a punktą kartu su 218 straipsnio 9 dalimi,

               atsižvelgdama į Europos Komisijos pasiūlymą,

               kadangi:

               (1)1947 m. balandžio 4 d. įsigaliojo Tarptautinė civilinės aviacijos konvencija (toliau – Čikagos konvencija), kuria reguliuojamas tarptautinis oro susisiekimas. Ja įsteigta Tarptautinė civilinės aviacijos organizacija (ICAO);

               (2)valstybės narės yra Čikagos konvencijos susitariančiosios valstybės ir ICAO narės, o tam tikruose ICAO organuose, įskaitant asamblėją ir kitas technines institucijas, Sąjunga turi stebėtojo statusą;

               (3)pagal Čikagos konvencijos 54 straipsnio l punktą ICAO taryba gali patvirtinti tarptautinius standartus ir rekomenduojamą praktiką;

               (4)Jungtinių Tautų Saugumo Taryba 2017 m. gruodžio 21 d. priimtoje rezoliucijoje Nr. 2396 (2017) nusprendė, kad JT valstybės narės turi plėtoti pajėgumus rinkti, tvarkyti ir analizuoti, laikydamosi ICAO standartų ir rekomenduojamos praktikos, keleivio duomenų įrašo (PNR) duomenis ir užtikrinti, kad PNR duomenis naudotų ir jais dalytųsi visos jų kompetentingos nacionalinės institucijos, užtikrindamos visapusišką pagarbą žmogaus teisėms ir pagrindinėms laisvėms, teroristinių nusikaltimų ir susijusių kelionių prevencijos, nustatymo, tyrimo ar patraukimo baudžiamojon atsakomybėn tikslais
                  12
               ;

               (5)Rezoliucijoje 2396 (2017) taip pat raginama ICAO bendradarbiauti su valstybėmis narėmis siekiant nustatyti PNR duomenų rinkimo, naudojimo, tvarkymo ir apsaugos standartus;

               (6)PNR standartai ir rekomenduojama praktika nurodyti Čikagos konvencijos 9 priedo (Palengvinimas) 9 skyriaus A ir D dalyse. Juos papildo papildomos gairės, visų pirma ICAO dokumentas Nr. 9944, kuriuo nustatomos gairės dėl keleivio duomenų įrašo (PNR) duomenų;

               (7)2019 m. kovo mėn. ICAO Oro transporto komitetas įsteigė darbo grupę, sudarytą iš ICAO Palengvinimo darbo grupei priklausančių valstybių narių ekspertų, kad ji, vadovaudamasi Rezoliucija 2396 (2017), svarstytų pasiūlymus dėl naujų SRP, susijusių su PNR duomenų rinkimu, naudojimu, tvarkymu ir apsauga. Kai kurios Sąjungos valstybės narės atstovaujamos darbo grupėje. Komisija dalyvauja darbo grupės veikloje stebėtojos teisėmis. Tikimasi, kad darbo grupės galutinė ataskaita bus pateikta ICAO Oro transporto komitetui 2019 m. spalio mėn.;

               (8)40-oji ICAO asamblėjos sesija vyks 2019 m. rugsėjo 24 d. – spalio 4 d. Asamblėja nustatys ICAO politinę kryptį per ateinančius metus, be kita ko, numatant galimybę patvirtinti naujus PNR standartus ir rekomenduojamą praktiką;

               (9)2019 m. liepos 18 d. Taryba patvirtino informacinį dokumentą „Keleivio duomenų įrašo (PNR) duomenų rinkimo, naudojimo, tvarkymo ir apsaugos standartai ir principai“, kuris bus pateiktas ICAO asamblėjai. Šis informacinis dokumentas buvo pateiktas konsultacijoms Europos civilinės aviacijos konferencijoje;

               (10)dokumente išdėstyta Sąjungos pozicija dėl atitikties pagrindiniams principams, kuri padėtų užtikrinti, kad tvarkant PNR duomenis kovos su terorizmu ir sunkiais nusikaltimais tikslais būtų laikomasi konstitucinių ir reguliavimo reikalavimų, susijusių su pagrindinėmis teisėmis į privatumą ir duomenų apsaugą. ICAO raginama įtraukti tokius principus į bet kokius būsimus PNR standartus ir į (persvarstytas) ICAO gaires dėl PNR (dokumentas Nr. 9944);

               (11)Sąjunga priėmė bendras taisykles dėl PNR duomenų, t. y. Direktyvą (ES) 2016/681
                  13
               , kurios taikymo sritis iš esmės sutampa su sritimi, kuriai turi būti taikomi numatomi SRP. Tai visų pirma apima išsamų rinkinį taisyklių, kuriomis siekiama apsaugoti pagrindines teises į privatumą ir asmens duomenų apsaugą oro vežėjams perduodant PNR duomenis valstybėms narėms teroristinių nusikaltimų ir sunkių nusikaltimų prevencijos, nustatymo, tyrimo ir patraukimo už juos baudžiamojon atsakomybėn tikslais;

               (12)šiuo metu galioja du tarptautiniai ES ir trečiųjų šalių (t. y. Australijos
                  14
                ir Jungtinių Amerikos Valstijų
                  15
               ) susitarimai dėl PNR duomenų tvarkymo ir perdavimo. 2017 m. liepos 26 d. ES Teisingumo Teismas priėmė nuomonę dėl numatomo ES ir Kanados susitarimo, pasirašyto 2014 m. birželio 25 d.
                  16
               ;

               (13)tikslinga nustatyti poziciją, kurios Sąjungos vardu turi būti laikomasi ICAO taryboje ir parengiamuosiuose/techniniuose organuose, nes visi PNR duomenų srities SRP, visų pirma ICAO tarybos priimti Čikagos konvencijos 9 priedo (Palengvinimas) 9 skyriaus pakeitimai, gali labai paveikti Sąjungos teisės aktų, visų pirma Direktyvos (ES) 2016/681 ir galiojančių tarptautinių PNR susitarimų, turinį;

               (14)priede išdėstyta Sąjungos pozicija yra apibrėžta vadovaujantis taikytina Sąjungos teisine sistema duomenų apsaugos ir PNR duomenų srityje, t. y. Europos Parlamento ir Tarybos Reglamentu (ES) 2016/679
                  17
               , Europos Parlamento ir Tarybos direktyva (ES) 2016/680
                  18
                ir Europos Parlamento ir Tarybos direktyva (ES) 2016/681, taip pat Sutartimi ir Pagrindinių teisių chartija, kaip išaiškinta atitinkamoje Europos Sąjungos Teisingumo Teismo praktikoje, ypač Teismo nuomonėje 1/15;

               (15)Sąjungos poziciją kartu pareikš Sąjungos valstybės narės, kurios yra ICAO tarybos narės;

               (16)[pagal prie Europos Sąjungos sutarties ir Sutarties dėl Europos Sąjungos veikimo pridėto Protokolo Nr. 21 dėl Jungtinės Karalystės ir Airijos pozicijos dėl laisvės, saugumo ir teisingumo erdvės 3 straipsnį šios valstybės narės pranešė apie savo pageidavimą dalyvauti priimant ir taikant šį sprendimą;]

                  ARBA

                  [pagal prie Europos Sąjungos sutarties ir Sutarties dėl Europos Sąjungos veikimo pridėto Protokolo Nr. 21 dėl Jungtinės Karalystės ir Airijos pozicijos dėl laisvės, saugumo ir teisingumo erdvės 1 ir 2 straipsnius ir nedarant poveikio to protokolo 4 straipsniui, šios valstybės narės nedalyvauja priimant šį sprendimą ir jis nėra joms privalomas ar taikomas;]

                  ARBA

                  [pagal prie Europos Sąjungos sutarties ir Sutarties dėl Europos Sąjungos veikimo pridėto Protokolo Nr. 21 dėl Jungtinės Karalystės ir Airijos pozicijos dėl laisvės, saugumo ir teisingumo erdvės 1 ir 2 straipsnius ir nedarant poveikio to protokolo 4 straipsniui, Jungtinė Karalystė nedalyvauja priimant šį sprendimą ir jis nėra jai privalomas ar taikomas;]

                  pagal prie Europos Sąjungos sutarties ir Sutarties dėl Europos Sąjungos veikimo pridėto Protokolo Nr. 21 dėl Jungtinės Karalystės ir Airijos pozicijos dėl laisvės, saugumo ir teisingumo erdvės 3 straipsnį Airija (... raštu) pranešė apie savo pageidavimą dalyvauti priimant ir taikant šį sprendimą];

                  ARBA

                  [pagal prie Europos Sąjungos sutarties ir Sutarties dėl Europos Sąjungos veikimo pridėto Protokolo Nr. 21 dėl Jungtinės Karalystės ir Airijos pozicijos dėl laisvės, saugumo ir teisingumo erdvės 3 straipsnį Jungtinė Karalystė (... raštu) pranešė apie savo pageidavimą dalyvauti priimant ir taikant šį sprendimą;

                  pagal prie Europos Sąjungos sutarties ir Sutarties dėl Europos Sąjungos veikimo pridėto Protokolo Nr. 21 dėl Jungtinės Karalystės ir Airijos pozicijos dėl laisvės, saugumo ir teisingumo erdvės 1 ir 2 straipsnius ir nedarant poveikio to protokolo 4 straipsniui, Airija nedalyvauja priimant šį sprendimą ir jis nėra jai privalomas ar taikomas;]

               (17)pagal prie Europos Sąjungos sutarties ir Sutarties dėl Europos Sąjungos veikimo pridėto Protokolo Nr. 22 dėl Danijos pozicijos 1 ir 2 straipsnius Danija nedalyvauja priimant šį sprendimą ir jis nėra jai privalomas ar taikomas,

               PRIĖMĖ ŠĮ SPRENDIMĄ:

               1 straipsnis

               Pozicija, kurios Sąjungos vardu turi būti laikomasi Tarptautinės civilinės aviacijos organizacijos (ICAO) taryboje siekiant patvirtinti keleivio duomenų įrašo duomenų standartus ir rekomenduojamą praktiką, visų pirma persvarstant Čikagos konvencijos 9 priedo (Palengvinimas) 9 skyrių, išdėstyta priede.

               2 straipsnis

               1 straipsnyje nurodytą Sąjungos poziciją kartu pareiškia Sąjungos valstybės narės, kurios yra ICAO tarybos narės.

               3 straipsnis

               Šis sprendimas skirtas valstybėms narėms.

               Priimta Briuselyje

                     Tarybos vardu

                     Pirmininkas

                     (1)

                        ICAO, dok. Nr. 9944, Gairės dėl keleivio duomenų įrašo (PNR) duomenų, pirmasis leidimas, 2010 m.

                     (2)

                        Saugumo tarybos rezoliucija 2396 (2017) dėl sugrįžusių užsienio teroristų kovotojų grėsmių tarptautinei taikai ir saugumui.

                     (3)

                        2016 m. balandžio 27 d. Europos Parlamento ir Tarybos direktyva (ES) 2016/681 dėl keleivio duomenų įrašo (PNR) duomenų naudojimo teroristinių nusikaltimų ir sunkių nusikaltimų prevencijos, nustatymo, tyrimo ir patraukimo už juos baudžiamojon atsakomybėn tikslais, OL L 119, 2016 5 4, p. 132–149.

                     (4)

                        Žr. Devynioliktąją pažangos, padarytos kuriant tikrą veiksmingą saugumo sąjungą, ataskaitą (COM (2019) 353 final, 2019 07 24) dėl PNR direktyvos įgyvendinimo padėties.

                     (5)

                        2017 m. balandžio 28 d. Komisijos įgyvendinimo sprendimas (ES) 2017/759 dėl bendrų protokolų ir duomenų formatų, kuriuos turi naudoti oro vežėjai, perduodami PNR duomenis informacijos apie keleivius skyriams (C/2017/2743; OL L 113, 2017 4 29, p. 48–51).

                     (6)

                        OL L 186, 2012 7 14, p. 4–16.

                     (7)

                        OL L 215, 2012 8 11, p. 5–14.

                     (8)

                        2017 m. liepos 26 d. Teisingumo Teismo (didžioji kolegija) nuomonė 1/15, ECLI:EU:C:2017:592.

                     (9)

                        Pagal šią nuostatą „Komisija ne vėliau kaip 2020 m. gegužės mėn. atlieka visų šios direktyvos aspektų peržiūrą“. Prireikus ji siūlo pakeitimus (vadovaudamasi 4 punktu).

                     (10)

                        2014 m. spalio 7 d. Teisingumo Teismo sprendimo Vokietija prieš Tarybą, C-399/12, ECLI:EU:C:2014:2258, 64 punktas.

                     (11)

                        2014 m. spalio 7 d. Teisingumo Teismo sprendimo Vokietija prieš Tarybą, C-399/12, ECLI:EU:C:2014:2258, 61–64 punktai.

                     (12)

                        2017 m. gruodžio 21 d. S/RES/2396 (2017).

                     (13)

                        2016 m. balandžio 27 d. Europos Parlamento ir Tarybos direktyva (ES) 2016/681 dėl keleivio duomenų įrašo (PNR) duomenų naudojimo teroristinių nusikaltimų ir sunkių nusikaltimų prevencijos, nustatymo, tyrimo ir patraukimo už juos baudžiamojon atsakomybėn tikslais, OL L 119, 2016 5 4, p. 132.

                     (14)

                        OL L 186, 2012 7 14, p. 4–16.

                     (15)

                        OL L 215, 2012 8 11, p. 5–14.

                     (16)

                        2017 m. liepos 26 d. Teisingumo Teismo (didžioji kolegija) nuomonė 1/15, ECLI:EU:C:2017:592.

                     (17)

                        2016 m. balandžio 27 d. Europos Parlamento ir Tarybos reglamentas (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas) (OL L 119, 2016 5 4, p. 1).

                     (18)

                        2016 m. balandžio 27 d. Europos Parlamento ir Tarybos direktyva (ES) 2016/680 dėl fizinių asmenų apsaugos kompetentingoms institucijoms tvarkant asmens duomenis nusikalstamų veikų prevencijos, tyrimo, atskleidimo ar baudžiamojo persekiojimo už jas arba bausmių vykdymo tikslais ir dėl laisvo tokių duomenų judėjimo, ir kuriuo panaikinamas Tarybos pamatinis sprendimas 2008/977/TVR (OL L 119, 2016 5 4, p. 89).


               EUROPOS KOMISIJA
            Briuselis, 2020 02 05
            COM(2020) 42 final
            2020/0020(NLE)
            Pasiūlymas
            TARYBOS SPRENDIMAS
            dėl pozicijos, kurios Europos Sąjungos vardu turėtų būti laikomasi atitinkamuose Jungtinių Tautų Europos ekonomikos komisijos komitetuose, dėl JT taisyklių Nr. 10, 26, 28, 46, 48, 51, 55, 58, 59, 62, 79, 90, 106, 107, 110, 117, 121, 122, 128, 144, 148, 149, 150, 151 ir 152 pakeitimų pasiūlymų, bendrųjų techninių reglamentų (BTR) Nr. 3, 6 ir 16 pakeitimų pasiūlymų, Suvestinės rezoliucijos R.E.5 pakeitimų pasiūlymo ir įgaliojimų parengti BTR Nr. 6 pakeitimą ir naują BTR dėl elektrifikuotų transporto priemonių galios nustatymo (DEVP) pasiūlymų

               AIŠKINAMASIS MEMORANDUMAS

               1.PASIŪLYMO DALYKAS

               Šis pasiūlymas teikiamas dėl sprendimo, kuriuo nustatoma pozicija, kurios turi būti laikomasi Sąjungos vardu vienoje iš nuolatinių Jungtinių Tautų institucinės struktūros darbo grupių, konkrečiai Jungtinių Tautų Europos ekonomikos komisijos (JT EEK) Pasauliniame transporto priemonių reglamentų derinimo forume (29 straipsnio darbo grupėje arba WP.29 grupėje), atsižvelgiant į tai, kad šioje darbo grupėje numatoma priimti galiojančių JT taisyklių (pagal Pataisytą 1958 m. susitarimą) ar JT bendrųjų techninių reglamentų (JT BTR pagal Paralelų susitarimą) ir vieno nutarimo pagal Pataisytą 1958 m. susitarimą pakeitimus.

               2.PASIŪLYMO APLINKYBĖS

               2.1.1958 m. Susitarimas ir 1998 m. Susitarimas

               Jungtinių Tautų Europos ekonomikos komisijos (toliau – JT EEK) susitarimu dėl suvienodintų techninių normų priėmimo ratinėms transporto priemonėms, įrangai ir dalims, kurios gali būti montuojamos ir (arba) naudojamos ratinėse transporto priemonėse, ir pagal tas normas suteiktų patvirtinimų abipusio pripažinimo sąlygų (toliau – Pataisytas 1958 m. susitarimas), ir Susitarimu dėl bendrųjų techninių reglamentų priėmimo ratinėms transporto priemonėms, įrangai ir dalims, kurios gali būti montuojamos ir (arba) naudojamos ratinėse transporto priemonėse (toliau – Paralelus susitarimas), siekiama parengti suderintus reikalavimus, kuriais siekiama pašalinti technines kliūtis JT EEK susitariančiųjų šalių prekybai motorinėmis transporto priemonėmis ir užtikrinti aukštą tokių transporto priemonių saugos ir aplinkos apsaugos lygį. Susitarimai ES atžvilgiu įsigaliojo atitinkamai 1998 m. kovo 24 d. ir 2000 m. vasario 15 d. Juos abu administruoja JT EEK Pasaulinis transporto priemonių reglamentų derinimo forumas (29 straipsnio darbo grupė arba WP.29 grupė).

               Europos Sąjunga yra šių susitarimų šalis
                  1
               .

               2.2. Jungtinių Tautų Europos ekonomikos komisijos (JT EEK) Pasaulinis transporto priemonių reglamentų derinimo forumas. 29 straipsnio darbo grupė arba WP. 29 grupė.

               WP.29 grupė suteikia išskirtinę galimybę pasauliniu lygiu derinti transporto priemones reglamentuojančias taisykles. WP.29 grupė yra nuolatinė Jungtinių Tautų institucinės struktūros darbo grupė, turinti specialų mandatą ir darbo tvarkos taisykles. Ji veikia kaip pasaulinis forumas, kuriame atvirai diskutuojama apie motorines transporto priemones reglamentuojančias taisykles ir Pataisyto 1958 m. susitarimo bei Paralelaus susitarimo įgyvendinimą. Bet kuri Jungtinių Tautų valstybė narė ir bet kuri regioninė ekonominės integracijos organizacija, įkurta Jungtinių Tautų valstybių narių, gali visapusiškai dalyvauti WP.29 grupės veikloje ir tapti WP.29 grupės administruojamų susitarimų dėl transporto priemonių susitariančiąja šalimi.

               JT EEK WP.29 grupės posėdžiai rengiami tris kartus per metus, t. y. kovo, birželio ir lapkričio mėn. Per kiekvieną posėdžių sesiją, siekiant atsižvelgti į technikos pažangą, gali būti priimama naujų JT taisyklių, naujų JT bendrųjų techninių reglamentų (JT BTR), galiojančių JT taisyklių bei nutarimų pagal Pataisytą 1958 m. susitarimą pakeitimų ir galiojančių JT bendrųjų techninių reglamentų bei nutarimų pagal Paralelų susitarimą pakeitimų. Prieš kiekvieną WP.29 grupės posėdį šiuos pakeitimus pirmiausia aptaria specialių pagalbinių WP.29 grupės organų techniniai ekspertai.

               Vėliau vyksta balsavimas WP.29 grupėje, t. y. sprendimai priimami kvalifikuota visų dalyvaujančių susitariančiųjų šalių, balsuojančių už pasiūlymus pagal Pataisytą 1958 m. susitarimą, balsų dauguma ir balsuojant visų dalyvaujančių susitariančiųjų šalių, balsuojančių už pasiūlymus pagal Paralelų susitarimą, susitarimu.

               Pozicija, kurios turi būti laikomasi Sąjungos vardu, dėl naujų taisyklių ir BTR, jų pakeitimų, papildymų ir klaidų ištaisymų prieš kiekvieną WP.29 grupės sesiją nustatoma Tarybos sprendimu pagal SESV 218 straipsnio 9 dalį.

               2.3. Numatomas WP.29 grupės aktas

               2020 m. kovo 10–12 d. WP.29 180–os sesijos metu gali būti priimti JT taisyklių Nr. 10, 26, 28, 46, 48, 51, 55, 58, 59, 62, 79, 90, 106, 107, 110, 117, 121, 122, 128, 144, 148, 149, 150, 151 ir 152 pakeitimų pasiūlymai, bendrųjų techninių reglamentų (BTR) Nr. 3, 6 ir 16 pakeitimų pasiūlymai, Suvestinės rezoliucijos R.E.5 pakeitimų pasiūlymas ir įgaliojimų parengti BTR Nr. 6 pakeitimą ir naują BTR dėl elektrifikuotų transporto priemonių galios nustatymo (DEVP) pasiūlymai.

               3. POZICIJA, KURIOS TURI BŪTI LAIKOMASI SĄJUNGOS VARDU

               WP 29 sistema stiprinamas tarptautinis transporto priemonių standartų derinimas. 1958 m. Susitarimas yra labai svarbus siekiant šio tikslo, nes ES gamintojai gali laikytis bendrų tipo patvirtinimo taisyklių žinodami, kad jų gaminiai bus pripažinti atitinkančiais susitariančiųjų šalių nacionalinės teisės aktus. Pagal šią sistemą, pavyzdžiui, buvo sudarytos sąlygos Reglamentu (EB) Nr. 661/2009 dėl variklinių transporto priemonių bendrosios saugos panaikinti daugiau kaip 50 ES direktyvų ir jas pakeisti pagal 1958 m. Susitarimą parengtomis atitinkamomis taisyklėmis.

               Panašiai ir Direktyva 2007/46/EB valstybių narių patvirtinimo sistemos buvo pakeistos Sąjungos patvirtinimo procedūra ir buvo nustatyta suderinta sistema, kurią sudaro visoms naujoms transporto priemonėms, sistemoms, sudedamosioms dalims ir atskiriems techniniams agregatams taikomos administracinės nuostatos ir bendri techniniai reikalavimai. Pagal tą direktyvą JT taisyklės buvo įtrauktos į ES tipo patvirtinimo sistemą kaip tipo patvirtinimo reikalavimai arba kaip Sąjungos teisės aktų alternatyvos. Priėmus tą direktyvą, JT taisyklės vis dažniau integruojamos į Sąjungos teisės aktus, susijusius su ES tipo patvirtinimu.

               Kai tik WP.29 grupė priima JT taisyklių pakeitimų arba naujų JT taisyklių pasiūlymus ir apie šiuos teisės aktus JT EEK vykdomasis sekretorius praneša susitariančiosioms šalims, o sprendimą blokuojančią mažumą sudarančios susitariančiosios šalys nepateikia prieštaravimų, teisės aktai, praėjus šešiems mėnesiams, galiausiai gali įsigalioti ir būti perkelti į galiojančius kiekvienos susitariančiosios šalies nacionalinės teisės aktus. ES perkėlimo į nacionalinės teisės aktus procedūra užbaigiama šių teisės aktų paskelbimu ES oficialiajame leidinyje.

               Todėl būtina apibrėžti Sąjungos poziciją dėl:

               –JT taisyklių Nr. 10, 26, 28, 46, 48, 51, 55, 58, 59, 62, 79, 90, 106, 107, 110, 117, 121, 122, 128, 144, 148, 149, 150, 151 ir 152 pakeitimų pasiūlymų;

               –bendrųjų techninių reglamentų (BTR) Nr. 3, 6 ir 16 pakeitimų pasiūlymų;

               –Suvestinės rezoliucijos R.E.5 pakeitimų pasiūlymo ir

               –įgaliojimų parengti BTR Nr. 6 pakeitimą ir naują BTR dėl elektrifikuotų transporto priemonių galios nustatymo (DEVP) pasiūlymų,

               pateiktų balsavimui 2020 m. kovo mėn. WP.29 grupės sesijoje, vyksiančioje 2020 m. kovo 10–12 d.

               Sąjunga turėtų pritarti minėtiesiems teisės aktams, nes jie visiškai atitinka Sąjungos vidaus rinkos politikos priemones, susijusias su automobilių pramone, ir dera su Sąjungos transporto, klimato ir energetikos politika. Šie teisės aktai daro itin teigiamą poveikį ES automobilių pramonės konkurencingumui ir tarptautinei prekybai. Nubalsavus už šiuos teisės aktus, visoje Sąjungoje būtų skatinama technologijų pažanga, išnaudojami masto ekonomijos privalumai, užkertamas kelias vidaus rinkos susiskaidymui ir užtikrinami vienodi aplinkos apsaugos ir saugos standartai.

               Rengiant šį pasiūlymą nepriklausomo tyrimo neprireikė. Tačiau šį pasiūlymą peržiūrės Motorinių transporto priemonių techninis komitetas.

               4.TEISINIS PAGRINDAS

               4.1.
                     Procedūrinis teisinis pagrindas

               4.1.1
                     Principai

               Sutarties dėl Europos Sąjungos veikimo (SESV) 218 straipsnio 9 dalyje numatyti sprendimai, kuriais „nustatomos pozicijos, kurios Sąjungos vardu priimamos susitarimu įsteigtame organe, kai tam organui reikia priimti teisinę galią turinčius aktus, išskyrus aktus, papildančius arba pakeičiančius susitarimo institucinę struktūrą“.

               Sąvoka „teisinę galią turintys aktai“ apima aktus, turinčius teisinę galią pagal aptariamą organą reglamentuojančias tarptautinės teisės normas. Ji taip pat apima priemones, kurios nėra privalomos pagal tarptautinę teisę, tačiau „gali stipriai paveikti Sąjungos teisės akto leidėjo priimamų teisės aktų [...] turinį“.
                  2

               4.1.2
                     Taikymas aptariamuoju atveju

               WP.29 grupė yra organas, kurio veikloje dalyvaujančios JT EEK susitariančiosios šalys nagrinėja Pataisyto 1958 m. susitarimo ir Paralelaus susitarimo įgyvendinimo klausimus.

               Aktai, kuriuos turi priimti WP.29 grupė, turi teisinę galią.

               Numatomame akte nurodytos JT taisyklės bus privalomos Sąjungai ir galės iš esmės įtakoti ES teisės aktų, susijusių su transporto priemonių tipo patvirtinimu, turinį. Pagal Europos Parlamento ir Tarybos direktyvą 2007/46/EB
                  3
                valstybių narių patvirtinimo sistemos buvo pakeistos Sąjungos patvirtinimo procedūra ir buvo nustatyta suderinta sistema, kurią sudaro visoms naujoms transporto priemonėms, sistemoms, sudedamosioms dalims ir atskiriems techniniams agregatams taikomos administracinės nuostatos ir bendrieji techniniai reikalavimai. Vadovaujantis ta direktyva pagal Pataisytą 1958 m. susitarimą priimtos taisyklės (toliau – JT taisyklės) buvo įtrauktos į ES tipo patvirtinimo sistemą kaip tipo patvirtinimo reikalavimai arba kaip Sąjungos teisės aktų alternatyvos. Priėmus Direktyvą 2007/46/EB JT taisyklės vis dažniau įtraukiamos į Sąjungos teisės aktus;

               Numatomais aktais susitarimo institucinė struktūra nepapildoma ir nekeičiama.

               Todėl siūlomo sprendimo procedūrinis teisinis pagrindas yra SESV 218 straipsnio 9 dalis.

               4.2.
                     Materialinis teisinis pagrindas

               4.2.1
                     Principai

               Sprendimo pagal SESV 218 straipsnio 9 dalį materialinis teisinis pagrindas pirmiausia priklauso nuo numatomo akto, dėl kurio Sąjungos vardu nustatoma pozicija, tikslo ir turinio. Jeigu numatomu aktu siekiama dviejų tikslų arba jį sudaro dvi dalys ir jeigu vieną iš tų tikslų ar dalių galima laikyti pagrindiniu tikslu arba pagrindine dalimi, o kita dalis ar kiti tikslai yra tik papildomi, sprendimas pagal SESV 218 straipsnio 9 dalį turi būti grindžiamas tik vienu materialiniu teisiniu pagrindu – tuo, kurio reikalauja pagrindinis ar svarbesnis tikslas arba dalis.

               4.2.2 Taikymas aptariamuoju atveju

               Pagrindinis numatomo akto tikslas ir turinys yra susiję su teisės aktų suderinimu. Todėl siūlomo sprendimo materialinis teisinis pagrindas yra SESV 114 straipsnis.

               4.3.
                     Išvada

               Siūlomo sprendimo teisinis pagrindas turėtų būti SESV 114 straipsnis kartu su 218 straipsnio 9 dalimi.

               2020/0020 (NLE)

               Pasiūlymas

               TARYBOS SPRENDIMAS

               dėl pozicijos, kurios Europos Sąjungos vardu turėtų būti laikomasi atitinkamuose Jungtinių Tautų Europos ekonomikos komisijos komitetuose, dėl JT taisyklių Nr. 10, 26, 28, 46, 48, 51, 55, 58, 59, 62, 79, 90, 106, 107, 110, 117, 121, 122, 128, 144, 148, 149, 150, 151 ir 152 pakeitimų pasiūlymų, bendrųjų techninių reglamentų (BTR) Nr. 3, 6 ir 16 pakeitimų pasiūlymų, Suvestinės rezoliucijos R.E.5 pakeitimų pasiūlymo ir įgaliojimų parengti BTR Nr. 6 pakeitimą ir naują BTR dėl elektrifikuotų transporto priemonių galios nustatymo (DEVP) pasiūlymų

               EUROPOS SĄJUNGOS TARYBA,

               atsižvelgdama į Sutartį dėl Europos Sąjungos veikimo, ypač į jos 114 straipsnį kartu su 218 straipsnio 9 dalimi,

               atsižvelgdama į Europos Komisijos pasiūlymą,

               kadangi:

               (1)Tarybos sprendimu 97/836/EB
                  4
                Sąjunga prisijungė prie Jungtinių Tautų Europos ekonomikos komisijos (JT EKK) susitarimo dėl suvienodintų techninių normų priėmimo ratinėms transporto priemonėms, įrangai ir dalims, kurios gali būti montuojamos ir (arba) naudojamos ratinėse transporto priemonėse, ir pagal tas normas suteiktų patvirtinimų abipusio pripažinimo sąlygų (toliau – Pataisytas 1958 m. susitarimas). Pataisytas 1958 m. susitarimas įsigaliojo 1998 m. kovo 24 d.;

               (2)Tarybos sprendimu 2000/125/EB
                  5
                Sąjunga prisijungė prie Susitarimo dėl bendrųjų techninių reglamentų priėmimo ratinėms transporto priemonėms, įrangai ir dalims, kurios gali būti montuojamos ir (arba) naudojamos ratinėse transporto priemonėse (toliau – Paralelus susitarimas). Paralelus susitarimas įsigaliojo 2000 m. vasario 15 d.;

               (3)pagal Pataisyto 1958 m. susitarimo 1 straipsnį ir Paralelaus susitarimo 6 straipsnį JT EEK Pasauliniame transporto priemonių reglamentų derinimo forume (29 straipsnio darbo grupėje arba WP.29) gali būti priimti, kai taikytina, JT taisyklių Nr. 10, 26, 28, 46, 48, 51, 55, 58, 59, 62, 79, 90, 106, 107, 110, 117, 121, 122, 128, 144, 148, 149, 150, 151 ir 152 pakeitimų pasiūlymai, bendrųjų techninių reglamentų (BTR) Nr. 3, 6 ir 16 pakeitimų pasiūlymai, Suvestinės rezoliucijos R.E.5 pakeitimų pasiūlymas ir įgaliojimų parengti BTR Nr. 6 pakeitimą ir naują BTR dėl elektrifikuotų transporto priemonių galios nustatymo (DEVP) pasiūlymai;

               (4)per Pasaulio forumo 180-ą sesiją, kuri vyks 2020 m. kovo 10–12 d., WP.29 grupė turi priimti pirmiau minėtus aktus, susijusius su administracinėmis nuostatomis ir suvienodintomis techninėmis normomis dėl ratinių transporto priemonių, įrangos ir dalių, kurios gali būti montuojamos ir (arba) naudojamos ratinėse transporto priemonėse, patvirtinimo ir su šioms transporto priemonėms, įrangai ir dalims skirtais bendraisiais techniniais reglamentais;

               (5)tikslinga nustatyti poziciją dėl JT taisyklių pasiūlymų priėmimo, kurios Sąjungos vardu turi būti laikomasi WP.29 grupėje, kadangi JT taisyklės Sąjungai bus privalomos ir gali labai paveikti transporto priemonių tipo patvirtinimo srities Sąjungos teisės turinį;

               (6)pagal Europos Parlamento ir Tarybos direktyvą 2007/46/EB
                  6
                valstybių narių patvirtinimo sistemos buvo pakeistos Sąjungos patvirtinimo procedūra ir buvo nustatyta suderinta sistema, kurią sudaro visoms naujoms transporto priemonėms, sistemoms, sudedamosioms dalims ir atskiriems techniniams agregatams taikomos administracinės nuostatos ir bendrieji techniniai reikalavimai. Vadovaujantis ta direktyva pagal Pataisytą 1958 m. susitarimą priimtos taisyklės (toliau – JT taisyklės) buvo įtrauktos į ES tipo patvirtinimo sistemą kaip tipo patvirtinimo reikalavimai arba kaip Sąjungos teisės aktų alternatyvos. Priėmus Direktyvą 2007/46/EB JT taisyklės vis dažniau įtraukiamos į Sąjungos teisės aktus;

               (7)atsižvelgiant į įgytą patirtį ir technikos raidą, reikalavimus, susijusius su tam tikrais elementais ar savybėmis, kuriems taikomos JT taisyklės Nr. 10, 26, 28, 46, 48, 51, 55, 58, 59, 62, 79, 90, 106, 107, 110, 117, 121, 122, 128, 144, 148, 149, 150, 151 ir 152, reikia iš dalies pakeisti ar papildyti. Be to, reikia iš dalies pakeisti tam tikras JT bendrųjų techninių reglamentų (BTR) Nr. 3, 6 ir 16 nuostatas. Galiausiai reikia priimti Suvestinės rezoliucijos R.E.5 pakeitimus ir įgaliojimus parengti BTR Nr. 6 pakeitimą ir naują BTR dėl elektrifikuotų transporto priemonių galios nustatymo (DEVP) pasiūlymų;

               (8)WP.29 darbinis dokumentas ECE/TRANS/WP.29/2020/25 yra susijęs su JT taisyklės Nr. 144 (nelaimingų atsitikimų pagalbos iškvietos sistemos) 2 papildymo pasiūlymu, dėl kurio balsuoti WP.29 nėra pasirengta;

               (9)WP.29 darbinis dokumentas ECE/TRANS/WP.29/2020/2 yra susijęs su JT taisyklės Nr. 9 (triračių transporto priemonių skleidžiamas triukšmas) 08 serijos pakeitimų 1 papildymo pasiūlymu. Kadangi JT taisyklės Nr. 9 vienodos nuostatos Europos Sąjungoje netaikomos, Sąjungos pozicijos dėl pasiūlymo ECE/TRANS/WP.29/2020/2 nustatyti nereikia,

               PRIĖMĖ ŠĮ SPRENDIMĄ:

               1 straipsnis

               Pozicija, kurios Sąjungos vardu turi būti laikomasi WP.29 grupėje per 2020 m. kovo 10–12 d. rengiamą jos 180-ą sesiją, yra balsuoti už pasiūlymus, išvardytus šio sprendimo priede.

               2 straipsnis

               Pozicija, kurios Sąjungos vardu turi būti laikomasi WP.29 grupėje per 2020 m. kovo 10–12 d. rengiamą jos 180-ą sesiją, yra balsuoti prieš JT taisyklės Nr. 144 (nelaimingų atsitikimų pagalbos iškvietos sistemos) 2 papildymo pasiūlymą (darbinis dokumentas ECE/TRANS/WP.29/2020/25).

               3 straipsnis

               Šis sprendimas skirtas Komisijai.

               Priimta Briuselyje

                     Pirmininkas

                     Tarybos vardu

                     Pirmininkas

                     (1)

                        1997 m. lapkričio 27 d. Tarybos sprendimas 97/836/EB dėl Europos bendrijos prisijungimo prie Jungtinių Tautų Europos ekonominės komisijos susitarimo dėl suvienodintų techninių normų priėmimo ratinėms transporto priemonėms, įrangai ir dalims, kurios gali būti montuojamos ir (arba) naudojamos ratinėse transporto priemonėse, ir pagal tas normas suteiktų patvirtinimų abipusio pripažinimo sąlygų (Pataisytas 1958 m. susitarimas) (OL L 346, 1997 12 17, p. 78).2000 m. sausio 31 d. Tarybos sprendimas 2000/125/EB dėl Susitarimo dėl bendrųjų techninių reglamentų priėmimo ratinėms transporto priemonėms, įrangai ir dalims, kurios gali būti montuojamos ir (arba) naudojamos ratinėse transporto priemonėse (Paralelus susitarimas), patvirtinimo (OL L 35, 2000 2 10, p. 12).

                     (2)

                        2014 m. spalio 7 d. Teisingumo Teismo sprendimo Vokietija prieš Tarybą, C-399/12, ECLI:EU:C:2014:2258, 61–64 punktai.

                     (3)

                        2007 m. rugsėjo 5 d. Europos Parlamento ir Tarybos direktyva 2007/46/EB, nustatanti motorinių transporto priemonių ir jų priekabų bei tokioms transporto priemonėms skirtų sistemų, sudėtinių dalių ir atskirų techninių mazgų patvirtinimo pagrindus (Pagrindų direktyva) (OL L 263, 2007 10 9, p. 1).

                     (4)

                        1997 m. lapkričio 27 d. Tarybos sprendimas 97/836/EB dėl Europos bendrijos prisijungimo prie Jungtinių Tautų Europos ekonominės komisijos susitarimo dėl suvienodintų techninių normų priėmimo ratinėms transporto priemonėms, įrangai ir dalims, kurios gali būti montuojamos ir (arba) naudojamos ratinėse transporto priemonėse, ir pagal tas normas suteiktų patvirtinimų abipusio pripažinimo sąlygų (Pataisytas 1958 m. susitarimas) (OL L 346, 1997 12 17, p. 78).

                     (5)

                        2000 m. sausio 31 d. Tarybos sprendimas 2000/125/EB dėl Susitarimo dėl bendrųjų techninių reglamentų priėmimo ratinėms transporto priemonėms, įrangai ir dalims, kurios gali būti montuojamos ir (arba) naudojamos ratinėse transporto priemonėse (Paralelus susitarimas), patvirtinimo (OL L 35, 2000 2 10, p. 12).

                     (6)

                        2007 m. rugsėjo 5 d. Europos Parlamento ir Tarybos direktyva 2007/46/EB, nustatanti motorinių transporto priemonių ir jų priekabų bei tokioms transporto priemonėms skirtų sistemų, sudėtinių dalių ir atskirų techninių mazgų patvirtinimo pagrindus (Pagrindų direktyva) (OL L 263, 2007 10 9, p. 1).

    ---documentbreak---

               EUROPOS KOMISIJA
            Briuselis, 2020 02 05
            COM(2020) 42 final
            PRIEDAS
            prie
            Tarybos sprendimo
            dėl pozicijos, kurios Europos Sąjungos vardu turėtų būti laikomasi atitinkamuose Jungtinių Tautų Europos ekonomikos komisijos komitetuose, dėl JT taisyklių Nr. 10, 26, 28, 46, 48, 51, 55, 58, 59, 62, 79, 90, 106, 107, 110, 117, 121, 122, 128, 144, 148, 149, 150, 151 ir 152 pakeitimų pasiūlymų, bendrųjų techninių reglamentų (BTR) Nr. 3, 6 ir 16 pakeitimų pasiūlymų, Suvestinės rezoliucijos R.E.5 pakeitimų pasiūlymo ir įgaliojimų parengti BTR Nr. 6 pakeitimą ir naują BTR dėl elektrifikuotų transporto priemonių galios nustatymo (DEVP) pasiūlymų pasiūlymo

               PRIEDAS

                        Taisyklės Nr.

                        Pavadinimas darbotvarkėje

                        Dokumento nuoroda
                           1

                        10

                        Taisyklės Nr. 10 06 serijos pakeitimų 1 papildymo pasiūlymas (eletromagnetinis suderinamumas)

                        ECE/TRANS/WP.29/2020/30

                        26

                        JT taisyklės Nr. 26 04 serijos pakeitimų pasiūlymas
                           (lengvųjų automobilių išorinės iškyšos)

                        ECE/TRANS/WP.29/2020/26

                        26

                        JT taisyklės Nr. 26 03 serijos pakeitimų 4 papildymo pasiūlymas
                           (lengvųjų automobilių išorinės iškyšos)

                        ECE/TRANS/WP.29/2020/15

                        28

                        JT taisyklės Nr. 28 pradinės pakeitimų serijos 6 papildymo pasiūlymas (garsinės signalizacijos įtaisai)

                        ECE/TRANS/WP.29/2020/3

                        46

                        JT taisyklės Nr. 46 04 serijos pakeitimų 7 papildymo pasiūlymas
                           (netiesioginio matymo įtaisai)

                        ECE/TRANS/WP.29/2020/16

                        46

                        JT taisyklės Nr. 46 04 serijos pakeitimų 8 papildymo pasiūlymas
                           (netiesioginio matymo įtaisai)

                        ECE/TRANS/WP.29/2020/17

                        48

                        JT taisyklės Nr. 48 naujos 07 serijos pakeitimų pasiūlymas (apšvietimo ir šviesos signalinių įtaisų įrengimas)

                        ECE/TRANS/WP.29/2020/36, WP.29-180-07

                        51

                        JT taisyklės Nr. 51 03 serijos pakeitimų 6 papildymo pasiūlymas
                           (M ir N kategorijų transporto priemonių triukšmas)

                        ECE/TRANS/WP.29/2020/4

                        55

                        JT taisyklės Nr. 55 02 serijos pakeitimų pasiūlymas
                           (mechaniniai sukabintuvai)

                        ECE/TRANS/WP.29/2020/27

                        58

                        JT taisyklės Nr. 58 03 serijos pakeitimų 1 papildymo pasiūlymas
                           (galinės apsaugos nuo palindimo po transporto priemone įtaisai)

                        ECE/TRANS/WP.29/2020/19

                        59

                        JT taisyklės Nr. 59 naujos 03 serijos
                           pakeitimų pasiūlymas
                           (keičiamosios išmetamųjų dujų triukšmo slopinimo sistemos)

                        ECE/TRANS/WP.29/2020/7

                        62

                        JT taisyklės Nr. 62 01 serijos pakeitimų pasiūlymas
                           (mopedų / motociklų apsauga nuo vagystės)

                        ECE/TRANS/WP.29/2020/28

                        79

                        JT taisyklės Nr. 79 03 serijos pakeitimų 2 papildymo pasiūlymas
                           (vairo mechanizmas)

                        ECE/TRANS/WP.29/2020/11

                        90

                        JT taisyklės Nr. 90 02 serijos pakeitimų 5 papildymo pasiūlymas (atsarginės stabdžių dalys)

                        ECE/TRANS/WP.29/2020/8

                        106

                        JT taisyklės Nr. 106 pradinės serijos pakeitimų 18 papildymo pasiūlymas
                           (žemės ūkio transporto priemonių padangos)

                        ECE/TRANS/WP.29/2020/5

                        107

                        JT taisyklės Nr. 107 06 serijos pakeitimų 9 papildymo pasiūlymas
                           (M2 ir M3 kategorijų transporto priemonės)

                        ECE/TRANS/WP.29/2020/12

                        107

                        JT taisyklės Nr. 107 07 serijos pakeitimų 4 papildymo pasiūlymas
                           (M2 ir M3 kategorijų transporto priemonės)

                        ECE/TRANS/WP.29/2020/13

                        107

                        JT taisyklės Nr. 107 08 serijos pakeitimų 3 papildymo pasiūlymas
                           (M2 ir M3 kategorijų transporto priemonės)

                        ECE/TRANS/WP.29/2020/14

                        110

                        JT taisyklės Nr. 110 04 serijos pakeitimų 1 papildymo pasiūlymas
                           (suslėgtomis GD arba suskystintomis GD varomos transporto priemonės)

                        ECE/TRANS/WP.29/2020/20

                        110

                        JT taisyklės Nr. 110 04 serijos pakeitimų 2 papildymo pasiūlymas
                           (suslėgtomis GD arba suskystintomis GD varomos transporto priemonės)

                        ECE/TRANS/WP.29/2020/21

                        117

                        JT taisyklės Nr. 117 02 serijos pakeitimų 11 papildymo pasiūlymas (padangų riedėjimo varža, riedėjimo triukšmas ir sukibimas su šlapia danga)

                        ECE/TRANS/WP.29/2020/6

                        121

                        JT taisyklės Nr. 121 01 serijos pakeitimų 4 papildymo pasiūlymas (valdymo įtaisų, šviesos signalizatorių ir rodytuvų identifikavimas)

                        ECE/TRANS/WP.29/2020/22

                        122

                        Taisyklės Nr. 122 6 papildymo pasiūlymas (šildymo sistemos)

                        ECE/TRANS/WP.29/2020/23

                        128

                        JT taisyklės Nr. 128 pradinės redakcijos 10 papildymo pasiūlymas

                        ECE/TRANS/WP.29/2020/31

                        144

                        JT taisyklės Nr. 144  1 papildymo pasiūlymas (nelaimingų atsitikimų pagalbos iškvietos sistemos)

                        ECE/TRANS/WP.29/2020/24

                        144

                        JT taisyklės Nr. 144 01 serijos pakeitimų pasiūlymas
                           (nelaimingų atsitikimų pagalbos iškvietos sistemos)

                        ECE/TRANS/WP.29/2020/29

                        148

                        JT taisyklės Nr. 148 pradinės serijos 2 papildymo pasiūlymas (šviesos signaliniai įtaisai)

                        ECE/TRANS/WP.29/2020/32

                        149

                        JT taisyklės Nr. 149 pradinės serijos 2 papildymo pasiūlymas (kelio apšvietimo įtaisai)

                        ECE/TRANS/WP.29/2020/33

                        150

                        JT taisyklės Nr. 150  pradinės serijos 2 papildymo pasiūlymas (šviesogrąžiai atšvaitai)

                        ECE/TRANS/WP.29/2020/34

                        151

                        JT taisyklės Nr. 151 1 papildymo pasiūlymas (aklosios zonos informacijos sistemos)

                        ECE/TRANS/WP.29/2020/18,  WP.29-180-05

                        152

                        JT taisyklės Nr. 152 1 papildymo pasiūlymas (M1 ir N1 kategorijų transporto priemonių pažangioji avarinio stabdymo sistema)

                        ECE/TRANS/WP.29/2020/9

                        152

                        JT taisyklės Nr. 152 01 serijos pakeitimų pasiūlymas (M1 ir N1 kategorijų transporto priemonių pažangioji avarinio stabdymo sistema)

                        ECE/TRANS/WP.29/2020/10

                        BTR Nr.

                        Pavadinimas darbotvarkėje

                        Dokumento nuoroda

                        3

                        JT BTR Nr. 3 4 pataisymo pasiūlymas (motociklų stabdžiai)

                        JT BTR Nr. 3 4 pakeitimo techninės ataskaitos pasiūlymas (motociklų stabdžiai)

                        Įgaliojimas parengti JT BTR Nr. 3 pakeitimus

                        ECE/TRANS/WP.29/2020/47

                        ECE/TRANS/WP.29/2020/48

                        ECE/TRANS/WP.29/AC.3/47

                        6

                        JT BTR Nr. 6 2 pakeitimo pasiūlymas
                           (nedūžtamas stiklas)

                        JT BTR Nr. 6 2 pakeitimo techninės ataskaitos pasiūlymas (nedūžtamas stiklas)

                        Įgaliojimas parengti JT BTR Nr. 6 pakeitimus

                        ECE/TRANS/WP.29/2020/43

                        ECE/TRANS/WP.29/2020/44

                        ECE/TRANS/WP.29/AC.3/52

                        6

                        JT BTR Nr. 6 3 pataisymo pasiūlymas
                           (nedūžtamas stiklas)

                        JT BTR Nr. 6 3 pakeitimo techninės ataskaitos pasiūlymas (nedūžtamas stiklas)

                        Įgaliojimas parengti JT BTR Nr. 6 pakeitimą

                        ECE/TRANS/WP.29/2020/45

                        ECE/TRANS/WP.29/2020/46

                        ECE/TRANS/WP.29/AC.3/52

                        16

                        JT BTR Nr. 16 2 pakeitimo pasiūlymas (padangos)

                        JT BTR Nr. 16 2 pakeitimo techninės ataskaitos pasiūlymas (padangos)

                        Įgaliojimas parengti JT BTR Nr. 16 pakeitimus

                        ECE/TRANS/WP.29/2020/41

                        ECE/TRANS/WP.29/2020/42

                        ECE/TRANS/WP.29/AC.3/48/Rev.1

                        Taisyklės Nr.

                        Pavadinimas darbotvarkėje

                        Dokumento nuoroda

                        R.E.5

                        Suvestinės rezoliucijos dėl šviesos šaltinių kategorijų bendrosios specifikacijos (R.E.5) 5 pakeitimo pasiūlymas

                        ECE/TRANS/WP.29/2020/37

                        Kita

                        Pavadinimas darbotvarkėje

                        Dokumento nuoroda

                        Įgaliojimas parengti JT bendrojo techninio reglamento Nr. 6 pakeitimą (nedūžtamas stiklas)

                        ECE/TRANS/WP.29/AC.3/55

                        Peržiūrėtas įgaliojimas parengti naują JT BTR dėl elektrifikuotų transporto priemonių galios nustatymo (DEVP)

                        ECE/TRANS/WP.29/AC.3/53/Rev.1

                     (1)

                        Visus šioje lentelėje nurodytus dokumentus galima rasti adresu
                  http://www.unece.org/trans/main/wp29/wp29wgs/wp29gen/gen2020.html